Taliban halang 100 pelajar perempuan naiki pesawat ke Dubai

KABUL, 7 Safar 1445H, Khamis – Pihak berkuasa Taliban Afghanistan didakwa menghalang kira-kira 100 pelajar perempuan – yang menerima biasiswa untuk menyambung pengajian di Emiriah Arab Bersatu (UAE) – untuk menaiki pesawat.

Pengerusi Pengasas Kumpulan Al Habtoor, Khalaf Ahmad Al Habtoor berkata, beliau merancang untuk menaja pelajar perempuan itu ke universiti dan pesawat sudah dibayar.

“Kerajaan Taliban enggan membenarkan pelajar untuk belajar di sini – seratus pelajar perempuan yang ditaja oleh saya – mereka tidak membenarkan mereka menaiki pesawat dan kami sudah membayar untuk itu.

“Kami telah mengatur segala-galanya untuk mereka di sini, penginapan, pendidikan, keselamatan pengangkutan,” katanya dalam video yang disiarkan di platform media sosial X – yang dahulunya dikenali sebagai Twitter.

Jurucakap pentadbiran Taliban dan Kementerian Hal Ehwal Luar Afghanistan tidak segera menjawab permintaan Reuters untuk memberikan komen.

Al Habtoor turut memasukkan audio salah seorang pelajar Afghanistan yang mendakwa dia ditemani seorang pendamping lelaki bagaimanapun pihak berkuasa lapangan terbang di Kabul menghalangnya dan yang lain daripada menaiki pesawat.

“Kami sekarang berada di lapangan terbang, tetapi malangnya kerajaan tidak membenarkan kami ke Dubai, mereka tidak membenarkan mereka yang tidak mempunyai mahram (pendamping lelaki).

“Apabila (Taliban) melihat visa dan tiket pelajar, mereka tidak membenarkan kami. Saya tak tahu nak buat apa. Tolong bantu kami. Kami sangat bimbang dengan perkara ini,” katanya.

Sebelum ini, pentadbiran Taliban menutup universiti dan sekolah menengah kepada pelajar perempuan di Afghanistan.

Mereka membenarkan warganegaranya meninggalkan negara itu namun kebiasaannya memerlukan wanita Afghanistan yang melakukan perjalanan jauh dan ke luar negara ditemani pendamping lelaki, seperti suami, bapa atau saudara lelaki mereka. – Agensi


Tiada undang-undang sekat jadi PM berulang kali

BANGI, 29 Safar 1444H, Isnin – Undang-undang di negara ini tidak menyekat seseorang individu itu daripada menjadi Perdana Menteri untuk beberapa kali.

Justeru, Pengerusi Penaja Gerakan Tanah Air (GTA), Tun Dr Mahathir Mohamad boleh memegang jawatan utama itu selagi mana mendapat sokongan majoriti Ahli Parlimen.

Demikian kata Setiausaha Agung PAS, Datuk Seri Takiyuddin Hassan sebagai mengulas mengenai kenyataan Dr Mahathir yang bersedia untuk kembali dilantik menjadi Perdana Menteri bagi kali ketiga jika terus menerima desakan dan tiada calon lain yang bersesuaian.

“Dalam negara kita tiada undang-undang yang menyekat seseorang itu untuk menjadi Perdana Menteri berapa kali pun.

“Empat kali pun boleh, bukan setakat tiga asalkan ada sokongan majoriti daripada ahli Dewan Rakyat, dia boleh dilantik jadi perdana menteri,” katanya seperti dilapor media tempatan, hari ini.

Sebelum ini, Dr Mahathir yang juga Ahli Parlimen Langkawi berkata, beliau sebenarnya mahu memilih berehat dan hanya memainkan peranan sebagai penasihat.

Namun, jika terus menerima desakan, Dr Mahathir menyatakan beliau tidak keberatan untuk menjadi Perdana Menteri sekali lagi.

Dr Mahathir berkata, beliau juga tidak mahu memegang jawatan itu untuk jangka masa panjang dan berkemungkinan besar selama setahun sahaja.


Kit Siang kata negara perlukan ‘Ketuanan Malaysia’, bukan ‘Ketuanan Melayu’

KUALA LUMPUR, 6 Rabiulakhir 1444H, Selasa – Veteran parti rasis dan cauvinis DAP, Lim Kit Siang berkata, Malaysia memerlukan ‘Ketuanan Malaysia’ dan bukannya ‘Ketuanan Melayu’ jika negara mahu menjadi sebuah negara majmuk bertaraf dunia.

Beliau mendakwa, Ketuanan Melayu hanyalah satu helah golongan UMNO untuk mengayakan diri mereka secara melampau sementara orang Melayu dan Bumiputera yang lain terus miskin dan ketinggalan.

“Dasar ini bertentangan dengan prinsip asas pembinaan negara Malaysia, di mana setiap rakyat Malaysia, sama ada Melayu, Cina, India, Kadazan, atau Dayak, adalah sama-sama rakyat Malaysia, bahawa tidak ada beza rakyat kelas pertama, kelas kedua, atau kelas ketiga,” katanya dalam catatan di blog.limkitsiang.com hari ini.

Beliau turut menyalahkan Presiden UMNO, Datuk Seri Dr Ahmad Zahid Hamidi, Presiden Parti Pribumi Bersatu Malaysia, Tan Sri Muhyiddin Yassin dan Presiden PAS, Tan Sri Abdul Hadi Awang atas kemerosotan Malaysia.

Kit Siang berkata, Malaysia telah turun dari salah satu negara terbaik di dunia menjadi negara kelas kedua berikutan keadaan politik, ekonomi dan pendidikan yang semakin teruk, serta dasar pembinaan negara yang lain.

“Kita telah ditinggalkan di belakang Taiwan, Singapura, Hong Kong, Korea Selatan, dan Vietnam, dan kita terus merosot dan bakal ditinggalkan di belakang lebih banyak negara.

“Pada 1965, satu ringgit Malaysia bersamaan dengan satu dolar Singapura.

“Hari ini, satu dolar Singapura bersamaan RM3.345. Jika ini bukan tanda kemerosotan Malaysia, saya tidak tahu lagi maksud ‘kemerosotan’,” katanya.

Terdahulu, penyandang kerusi Iskandar Puteri itu mengumumkan untuk bersara daripada dunia politik apabila menyatakan hasrat untuk tidak bertanding pada Pilihan Raya Umum ke-15 (PRU15).


Presiden Indonesia mahu pastikan vaksin COVID-19 halal

JAKARTA, 3 Rabiulawal 1442H, Selasa – Presiden Indonesia, Joko Widodo (Jokowi) mengingatkan negaranya supaya tidak terburu-buru menghasilkan vaksin COVID-19.

Beliau meluahkan kebimbangan terhadap kesedaran masyarakat mengenai status halal vaksin wabak yang sudah mengorbankan 1.12 juta penduduk dunia.

“Saya meminta supaya vaksin ini tidak dilancarkan secara tergesa-gesa kerana ia sangat sukar.

“Saya ingin memastikan ada persiapan yang baik, terutama berkaitan halal dan haram, harga dan kualiti,” katanya dalam satu pertemuan tertutup.

Dengan lebih dari 365,000 kes COVID-19 dan lebih dari 12,000 kematian, Indonesia kini giat berjuang untuk mengawal penularan wabak itu.

Sementara itu, pemerintah yang berlumba-lumba mendapatkan bekalan vaksin telah mendapat kecaman ahli epidemiologi yang masih mencari penawar dan mengkaji keberkesanan serta keselamatan vaksin yang dicipta.

Menteri-menteri kanan menyatakan bahawa kebenaran untuk mengeluarkan vaksin kecemasan hanya akan dapat diberikan awal bulan depan.

Sebelum ini, Indonesia berjanji untuk memvaksinkan lebih dari 100 juta penduduk pada tahun depan.

Bagaimanapun, Jokowi pada semalam berkata, skala untuk memberi vaksin kepada lebih 270 juta penduduk di negara itu adalah sangat mencabar.

Kontroversi sama ada vaksin mematuhi prinsip Islam telah mendapat respon daripada beberapa pihak kesihatan awam, termasuk pada 2018 ketika Majlis Ulama Indonesia mengeluarkan fatwa bahawa vaksin demam campak adalah haram dan dilarang menurut Islam. -Agensi


PEMBELA anjur Konvensyen Perundangan: Mengarusperdana Syariah

BANGI, 22 Syaaban 1443H, Jumaat – Kemelut yang melanda sistem perundangan syariah mendorong Pertubuhan-Pertubuhan Pembela Islam (PEMBELA) menganjurkan Konvensyen Perundangan: Mengarusperdanakan Syariah bagi membincangkan isu-isu berkaitannya.

Konvensyen yang julung kali diadakan itu bakal menampilkan tokoh-tokoh seperti pakar Perlembagaan, Prof Datuk Dr Shamrahayu Abdul Aziz dan Presiden Persatuan Peguam-Peguam Muslim Malaysia (PPMM), Datuk Zainul Rijal Abu Bakar.

Mereka akan mengupas isu berkaitan kes-kes diputuskan di mahkamah, baru-baru ini selain memberi perspektif benar tentang kes-kes telah yang berlaku di mana akhir-akhir ini tidak menyebelahi Islam.

Turut dikupas adalah pendedahan daripada perspektif mengarusperdanakan syariah di negara ini secara keseluruhannya.

Selain itu, konvensyen turut menampilkan pembentangan kertas kerja daripada panelis terpilih.

Mereka adalah Pengerusi Jawatankuasa Teknikal Undang-undang Syariah, Tan Sri Dr Syeikh Ghazali Abdul Rahman bersama Prof Madya Datuk Dr Wan Ahmad Fauzi Hussain dari Universiti Malaysia Pahang (UMP) dan Pengarah Jabatan Kemajuan Islam Malaysia (Jakim), Datuk Hajah Hakimah Yusoff.

Konvensyen bakal diadakan di Hotel Tamu, Kampung Baru, Kuala Lumpur bermula jam 9 pagi hingga 5 petang.

Mufti Pahang, Datuk Seri Dr Abdul Rahman Osman dijadual menyampaikan ucapan perasmian.

Sehubungan itu, orang ramai dijemput bersama menjayakannya dengan menghubungi Hazri di talian 6013 652 3799.


Jangan lakukan pembakaran terbuka: JAS

KUALA LUMPUR, 7 Rejab 1443H, Rabu – Orang ramai diingatkan supaya tidak melakukan pembakaran terbuka ketika cuaca panas dan kering ketika ini berikutan negara sedang mengalami fasa kedua Monsun Timur Laut sehingga pertengahan Mac ini.

Jabatan Alam Sekitar (JAS) dalam kenyataan berkata dalam tempoh itu, taburan hujan di seluruh negara akan mengalami pengurangan dan menyebabkan keadaan cuaca yang panas dan kering di Semenanjung Malaysia.

“Sewaktu tempoh cuaca panas dan kering ini, dikhuatiri peningkatan kejadian pembakaran terbuka terutamanya di kawasan yang mudah dan sering terbakar seperti di kawasan tanah gambut dan tapak pelupusan sampah.

“Ini termasuk juga peningkatan kes dan aduan pembakaran terbuka di tapak-tapak pembuangan sampah haram, kawasan perumahan atau kejiranan,” menurut kenyataan itu.

Sehubungan itu, JAS menggesa supaya kewujudan tapak-tapak pembuangan sampah haram dapat dibanteras dan tindakan penguatkuasaan yang lebih tegas diambil untuk menangani isu pembakaran terbuka serta pencemaran udara.

Mereka yang disabit kesalahan melakukan pembakaran terbuka boleh didenda sehingga RM500,000 atau penjara maksimum lima tahun atau kedua-duanya sekali di bawah Seksyen 29 (A), Akta Kualiti Alam Sekeliling 1974, selain kompaun sehingga RM2,000 juga boleh dikenakan atas setiap kesalahan.

Orang ramai diminta melaporkan kes pembakaran terbuka atau kebakaran kepada Jabatan Bomba dan Penyelamat Malaysia (JBPM) di talian 999 dan JAS di talian bebas tol 1-800-88-2727 atau melalui e Aduan JAS di laman sesawang https://eaduan.doe.gov.my. – Bernama


Isu sampah ‘terbang’ kritikal di hostel pekerja asing

KUALA LUMPUR, 4 Rejab 1442H, Selasa – Perbadanan Pengurusan Sisa Pepejal dan Pembersihan Awam (SWCorp) bercadang merangka operasi bersepadu bersama pihak imigresen dan Dewan Bandaraya Kuala Lumpur (DBKL) di lokasi hotspot yang dikenal pasti terbabit isu sampah ‘terbang’.

Pengarahnya, Mohd Zahir Shari berkata, lokasi berkenaan adalah termasuk di lorong di Jalan Baba, Pudu.

Zahir menyifatkan bahawa isu sampah ‘terbang’ itu lebih kritikal di kawasan rumah kedai yang dijadikan penempatan atau hostel untuk pekerja asing berbanding pangsapuri.

Sebagai contoh, katanya, kebanyakan individu yang membuang sampah di Jalan Baba adalah warga asing yang tinggal di hostel di atas rumah kedai kawasan berkenaan.

“Jadi kita sedang aturkan penglibatan imigresen bagi penguatkuasaan terhadap warga asing dan DBKL untuk kompaun.

“Pihak SWCorp tidak boleh mengeluarkan sebarang kompaun secara terus, kita akan gunakan peruntukan bersesuaian,” katanya seperti dilapor  Sinar Harian

Beliau berkata, kempen kesedaran Hentikan Sampah Terbang telah dilaksanakan secara berterusan menerusi edaran risalah dan poster pelbagai bahasa asing dari pintu ke pintu bagi tujuan mengatasi masalah itu.

“Dari segi penglibatan bersama komuniti dan makluman diteruskan dari masa ke masa, kita tak boleh hentikan kempen itu.

“Pada masa sama, kerja pembersihan dilakukan dan cuba diselesaikan sebelum jam 8 pagi bagi mengelak kawasan itu dalam keadaan tidak terurus,” katanya.


Isu pecah undi timbul bila ada pihak tercabar, tamak kuasa

Oleh Zuhayati Yazid

BANGI, 4 Rabiulawal 1443H, Isnin – Isu ‘pecah undi Melayu’ hanya timbul sekiranya ada pihak tercabar dan merasakan kawasannya diganggu selepas terlalu selesa dengan kedudukan yang dimiliki selama ini.

Hakikatnya, perkara itu boleh diatasi dengan cara yang matang dan terbuka melalui kesepakatan tanpa ada perebutan kuasa, kata Presiden BERJASA, Ustaz Zamani Ibrahim.

“Sekarang kita lihat ada pemimpin anggap kawasan yang dimenangi dalam pilihan raya adalah hak mereka selama-selamanya, tanpa mahu memberi peluang kepada pihak lain.

“Keadaan itu menyebabkan mereka tidak puas hati lalu sengaja timbulkan isu pecah undi, sedangkan semua pihak perlu rasional dan wujud sikap terbuka.

“Dalam isu ini, parti-parti utama jangan tamak atau rasa tercabar, sebaliknya cari keserasian dan bahagikan hak-hak yang sesuai,” katanya ketika dihubungi Ismaweb.net, hari ini.

Beliau berkata demikian sebagai menangkis dakwaan bahawa keputusan BERJASA untuk bertanding di 46 Parlimen dan 29 Dewan Undang Ngeri (DUN) dalam pilihan Raya Umum Ke-15 (PRU-15) akan menyebabkan undi Melayu berpecah.

Menolak tuduhan tidak berasas itu, Ustaz Zamani menjelaskan, setiap pemimpin dalam mana-mana parti sebenarnya boleh berbincang atau menyusun strategi secara bersama demi agenda ummah.

Beliau mengakui, BERJASA kini telah memulakan langkah awal dengan mendekati tokoh-tokoh akademik dan beberapa NGO untuk memulakan bekerjasama dalam membentuk jajaran baharu dengan kuasa ketiga.

“Buat masa ini kami masih di peringkat ‘berkawan’ dan mengenal isi hati dulu dan selepas ini barulah kita bincang dengan lebih serius dengan agenda sama iaitu membentuk pembinaan semula negara demi bangsa dan agama.

“Kita akan umumkan selepas ini, kerana buat masa ini masih dalam mencari titik keserasian,” katanya.


Banjir di Johor makin buruk

JOHOR BAHRU, 8 Syaaban 1444H, Rabu – Situasi banjir di Johor semakin buruk dengan jumlah mangsa banjir melonjak kepada 5,878 orang setakat 12 tengah hari berbanding 1,591 mangsa direkodkan pagi tadi.

Jawatankuasa Pengurusan Bencana Negeri (JPBN) menerusi kenyataan memaklumkan, sebanyak 1,575 keluarga ditempatkan di 54 pusat pemindahan sementara (PPS).

“Kluang menjadi daerah paling teruk terjejas dengan 1,952 orang ditempatkan di 10 PPS, diikuti Segamat dengan 1,431 orang dipindahkan ke 16 PPS.

“Turut terjejas bencana itu ialah Kota Tinggi melibatkan 1,156 mangsa, Johor Bahru (1,004 orang), Kulai (320 orang) dan Pontian (15 orang),” menurut kenyataan itu.

Di Segamat, beberapa sungai telah melepasi paras bahaya iaitu Sungai Segamat Kecil yang merekodkan bacaan 38.32 meter (m); Sungai Bandar Segamat (9.2m); Sungai Labis (41.31m) dan Sungai Lenik, Ladang Chaah (8.11m). – Bernama


Malaysia alami cuaca panas, kering hingga September

KUALA LUMPUR, 11 Zulhijjah 1442H, Rabu – Tiada gelombang haba berlaku di Malaysia setakat hari ini, bagaimanapun negara ketika ini mengalami Monsun Barat Daya yang menyebabkan cuaca panas dan kering hingga pertengahan September, menurut Jabatan Meteorologi Malaysia (MetMalaysia).

Jabatan itu memaklumkan pihaknya sentiasa melakukan pemantauan dari semasa ke semasa termasuk status gelombang haba di seluruh negara dan menyebarkan maklumat kepada agensi berkaitan untuk tindakan penguatkuasaan dan persiapan menghadapi bencana.

“Berdasarkan pemantauan MetMalaysia terhadap gelombang haba hingga 21 Julai, tiada kawasan di negara ini yang terdedah dengan sebarang gelombang haba,” menurut kenyataan MetMalaysia menerusi e-emel hari ini mengenai cuaca panas dialami negara pada masa ini.

Selain itu, MetMalaysia memberitahu stesen meteorologinya tidak merekodkan suhu lebih daripada 35 darjah Celcius (°C) selama tiga hari berturut-turut, justeru pihaknya tidak menjangkakan suhu akan melebihi 40°C.

Jelasnya, 40.1°C adalah suhu tertinggi direkodkan di Malaysia ketika fenomena El Nino terkuat melanda negara pada 1998.

“Dari segi perubahan cuaca, kami menjangkakan berlaku hujan lebat, angin kencang dan kelembapan tinggi disebabkan Malaysia sedang beralih monsun khususnya di negeri pantai barat dan pedalaman Semenanjung selain pantai barat Sabah dan wilayah tengah dan barat Sarawak,” menurut MetMalaysia.

Sementara itu, Pakar Klimatologi, Fakulti Sains dan Teknologi, Universiti Kebangsaan Malaysia (UKM) Prof Dr Fredolin Tangang berkata gelombang haba di Malaysia dikaitkan dengan kebolehubahan cuaca iaitu Madden-Julian Oscillation (MJO) dan El Nino.

“Madden-Julian Oscillation adalah fenomena biasa, yang berayun dengan kekerapan sekali dalam tempoh 20 ke 60 hari. Semasa Monsun Barat Daya, ia boleh meningkatkan suhu satu ke dua darjah hingga sekitar bawah 40°C bergantung kepada kawasan. Malah, kita sudah mengalaminya sekarang,” katanya menerusi e-mel.

Beliau berkata ini adalah kejadian biasa disebabkan oleh pengaruh pusat perolakan MJO yang dipertingkat, membawa ketidakstabilan kelembapan dan cuaca ke Malaysia dan selepas itu, pusat perolakan dipertingkat ini disusuli oleh pusat perolakan dikurangkan yang menyebabkan cuaca panas dan kering di Malaysia.

Beliau berkata ini bukanlah gelombang haba yang luar biasa kerana Madden-Julian Oscillation adalah fenomena berulang yang menyederhanakan suhu basah-kering di negara ini.

Seorang lagi pakar perubahan iklim, Dr Renard Siew berkata gelombang haba ini bukan sesuatu yang baharu kerana ia berlaku setiap tahun dengan variasi.

“Kesan pulau haba bandar (kawasan bandar mengalami suhu lebih tinggi daripada kawasan luar bandar), juga satu lagi penyebab peningkatan suhu,” katanya.

Beliau berkata dari sudut pandang perubahan iklim, ia tidak banyak memberi kesan daripada perspektif pemanasan global, bagaimanapun ia juga menyebabkan inter variability of rainfall (kawasan yang biasanya mendapat jumlah air yang banyak tidak lagi mendapat taburan hujan yang banyak seperti dahulu).

Menurutnya, oleh kerana ia adalah kejadian biasa, gelombang haba ini perlu dipantau turun naik suhunya. – Bernama


UMNO-PAS khianati mandat bangsa Melayu, umat Islam

DOSA-dosa politik UMNO dan PAS terhadap agenda Melayu/Islam.

Apa yang DAP gagal dapat secara ‘bangkangan’, MCA akan perolehi secara ‘rundingan’. Strategi yang jarang gagal untuk mempertahankan kepentingan mereka.

Sebut sahaja isu apa sekalipun pendidikan, bahasa, budaya, ekonomi, politik… kedua-dua parti rasis cauvinis itu sudah ada projek ‘joint venture’ tidak tertulis tentang bagaimana mereka harus bergerak dalam memperjuangkan dan mencapai segala agenda mereka.

Mereka tidak pernah berkompromi sedikitpun dalam perkara-perkara ini.

Strategi ini secara tidak langsung pernah didedahkan oleh mantan Ketua Menteri Pulai Pinang, Yan Sri Koh Tsu Koon pada satu status Facebook beliau bertarikh 7 Jun 2017:

(https://www.facebook.com/kohtsukoon.my/posts/1716304741717828), yang saya telah ulas pada 17 Disember 2019:

(https://www.facebook.com/mohd.luttfi/posts/2830909346933057), juga pada 26 Ogos 2020:

(https://www.facebook.com/mohd.luttfi/posts/3465817596775559) dan sekali lagi pada 2 Oktober 2020:

Malangnya, bangsa Melayu dan umat Islam tidak pernah belajar dari muslihat dan kelicikan ini. Atas alasan ‘Perpaduan Nasional’, ‘Tahaluf Siyasi’ dan segala retorik politik yang memualkan, para pemimpin politik Melayu/Islam lebih memburukkan keadaan dengan keputusan dan pendirian yang merugikan umat dan bangsa.

Istilah-istilah ‘kedaulatan bangsa’ dan ‘kepentingan umat’ hanya menjadi candu yang melalaikan, yang ditawarkan kepada para pengundi menjelang setiap kali pilihan raya umum.

Di bawah pengaruh kecanduan ini, para pengundi Melayu/muslim terus memberi mandat dan kepercayaan kepada calon-calon oportunis ini tanpa menyedari bahawa undi mereka hanyalah batu loncatan untuk mendapat kuasa.

Setelah mendapat kuasa, mandat dan kepercayaan ini dibuang begitu sahaja. Peluang, kesempatan, habuan dan ghanimah politik serta manfaat peribadi, kelompok dan keluarga lebih menggiurkan daripada kepentingan bangsa dan umat yang mengundi mereka.

Tanpa berlapik, saya menyalahkan parti UMNO kerana terlalu memberi muka kepada parti rasis cauvinis MCA di dalam banyak tuntutan dan ketegasan politik mereka mempertahankan kepentingan bangsa Cina.

Saya juga menyalahkan parti PAS kerana telah melunakkan imej rasis cauvinis DAP di sisi umat Islam melalui pendekatan ‘Tahaluf Siyasi’ yang lebih merupakan satu tindakan normalisasi parti tersebut terhadap agenda rasis cauvinis DAP.

Kedua-dua tindakan ini merupakan jenayah politik yang sukar dimaafkan oleh bangsa Melayu dan umat Islam. Ini kerana kesan dan akibat yang timbul dari keputusan politik tersebut sangat merugikan hingga ke hari ini.

DAP dan MCA tidak pernah menikmati kejayaan politik sebesar apa yang telah di’hadiah’kan oleh UMNO dan PAS secara tidak bertanggungjawab.

Perebutan kuasa dan jawatan serta dan perseteruan politik kepartian yang masih berlarutan di antara parti-parti politik Melayu/Islam hari ini hanyalah satu perbalahan untuk menguasai saki-baki dominasi politik semata-mata.

Tidak cukup dengan realiti yang memalukan ini, timbul pula segelintir anggota masyarakat Islam yang mula mengumandangkan slogan ‘Islam Rahmatan Lil Alamin’, yang tidak lain hanyalah satu pendekatan untuk memberi lebih banyak ruang dan kesempatan kepada agenda bukan-Islam untuk semakin bertapak di dalam negara.

Dari segi politik, kumpulan ini tidak berselindung di dalam memposisikan pendirian dan prinsip mereka iaitu memperjuangkan agenda Pakatan Harapan (PH) di dalam pilihan raya umum. Meskipun PH telah tumpas setelah hampir 22 bulan memerintah, kumpulan ini masih mengekalkan kebersamaan agenda perjuangan mereka hingga ke hari ini.

Di dalam kes-kes tertentu, kehadiran mereka lebih kepada mempertahankan kepentingan bukan Islam daripada menyekat kemaraan agenda anti-Islam.

Inilah antara senario dan rupa bentuk pergolakan semasa yang sedang dihadapi oleh bangsa Melayu dan umat Islam sekarang.

Masyarakat menjadi keliru dan semakin menyampah dengan kejelekan, kebobrokan dan siri-siri kedayusan (termasuk pengkhianatan) kumpulan-kumpulan ini terhadap mempertahankan dan membela agenda bangsa dan agama.

Masyarakat juga sedang menanti-nantikan ‘sosok penyelamat’ yang akan membetulkan kembali kemudi dan arah tuju yang telah dipesongkan sejak sekian lama.

Siapa mereka? Kita tidak tahu. Dan sehingga status ini ditulis, kita belum lagi dapat melihat bayang-bayang mereka, apatah lagi mengenali mereka dengan lebih dekat.

Apapun, kita tidak lagi mampu menanggung derita dari episod-episod pengorbanan prinsip dan kecuaian dari melaksanakan tugas dan tanggungjawab, sebagaimana yang telah disaksikan dan dialami sendiri selama puluhan tahun.

Semoga Allah memelihara masa depan umat, bangsa dan tanah air dari kemelut yang tidak berkesudahan ini.

Mohd Luttfi Abd Khalid
Pemerhati politik


Kempen Ramadan Bersama 2022 sasar agihan RM7 juta

BANGI, 14 Rejab 1443H, Rabu – Aman Palestin Berhad meneruskan kempen Ramadan Bersama bagi tahun ini untuk mengajak masyarakat Malaysia berkongsi rezeki membantu rakyat di Palestin, Syria dan Yaman bagi menyambut kedatangan Ramadan tidak lama lagi.

Dengan bertemakan ‘Rancang Ramadan Anda’, kempen itu mengajak masyarakat untuk lebih bersedia memantapkan diri dalam melaksanakan kebaikan, dan pada masa sama membantu rakyat Palestin, Syria dan Yaman.

Pengurus Besar Pemasaran Aman Palestin, Muhd Farhan Muhd Fadhil berkata, merancang Ramadan adalah satu usaha dan galakan kepada masyarakat supaya bersedia dengan amalan terbaik untuk dilaksanakan pada bulan Ramadan serta tidak melepaskan peluang kebaikan yang ada di dalamnya.

Justeru, pelbagai projek yang akan dilaksanakan sepanjang kempen itu berlangsung termasuk ‘Cabaran Sedekah Subuh’ yang membuka ruang masyarakat menyumbang serendah RM10 setiap awal pagi di bulan Ramadan.

“…dan Sedekah Pahala 1000 Bulan sebanyak RM50 pada 10 hari terakhir Ramadan, sudah pasti membantu kita lebih fokus dan istiqamah dalam bersedekah serta menjiwai kesukaran saudara kita di sana.

“Begitu juga dengan penerima manfaat khususnya warga Palestin, Syria dan Yaman,” katanya dalam sidang media pelancaran kempen ‘Ramadan Bersama-Rancang Ramadan Anda’, di sini hari ini.

Beliau berkata, manfaat itu dikhaskan untuk 7,000 keluarga ibu tunggal dan usaha membaik pulih Masjid Al-Aqsa.

“Aman Palestin meletakkan fokus kepada kedua-dua manfaat ini setelah meneliti kehidupan dan keperluan yang amat diperlukan buat ibu tunggal yang serba kekurangan dan keadaan Masjid Al-Aqsa yang memerlukan kerja-kerja membaik pulih.

“Turut dibuka kepada masyarakat untuk berinfak dalam pakej Tajaan Iftar bernilai RM50 dan hadiah raya bernilai RM150 yang akan diberikan kepada warga Palestin, Syria dan Yaman,” katanya.

Muhd Farhan berkata, dengan sasaran agihan sebanyak RM7 juta, Aman Palestin yakin bahawa lebih ramai mereka yang memerlukan bantuan mendapat manfaat daripada kempen berkenaan.

Katanya, Aman Palestin juga akan melaksanakan misi pertamanya ke Yaman pada hujung minggu ini dengan jumlah bantuan sebanyak AS$100,000.

“InsyaAllah kita akan berikan sumbangan dalam sektor pendidikan dan perubatan di samping kotak makanan, pakaian musim sejuk dan pam air yang memberi manfaat sekitar 7,000 orang.

“Ini juga sebahagian daripada persediaan memasuki bulan Ramadan dalam melihat keperluan utama dan keadaan semasa di sana,” katanya.

Justeru, Aman Palestin mengajak seluruh masyarakat untuk bersama-sama memeriahkan kempen Ramadan Bersama dengan harapan kemeriahan bulan itu dapat dikongsi bersama.

“Sentiasalah bersama Aman Palestin dalam berjuang mempertahankan Masjid Al-Aqsa, keseluruhan Palestin, Syria serta Yaman demi mempertahankan kedaulatan Islam dan seterusnya meletakkan diri kita sebagai umat Islam yang bertanggungjawab terhadap kebajikan saudara yang memerlukan,” katanya.


Polis tak terima surat MITI untuk rentas negeri

KUALA LUMPUR, 8 Zulhijjah 1442H, Ahad – Polis Diraja Malaysia tidak menerima dokumen Kementerian Perdagangan Antarabangsa dan Industri (MITI), sebagai kelulusan pergerakan yang sah bagi tempoh empat hari mulai 18 hingga 21 Julai ini, untuk pergerakan rentas negeri.

Ketua Polis Negara, Datuk Seri Acryl Sani Abdullah Sani berkata, ini susulan pihaknya mengesan peningkatan bilangan kenderaan di lebuh raya untuk tempoh dua hari, kebelakangan ini.

“Semua sekatan jalan raya (SJR) di sempadan negeri diarahkan untuk meningkatkan penguatkuasaan, dan tidak menerima dokumen MITI sebagai kelulusan pergerakan yang sah.

“Ini bagi mengelakkan pihak tidak bertanggungjawab, daripada menyalahgunakan surat kebenaran MITI sebagai kelulusan merentas negeri, untuk sambutan Hari Raya Aidiladha,” katanya dalam kenyataan malam tadi.

Bagaimanapun, Acryl Sani berkata larangan tersebut tidak terpakai bagi urusan kecemasan dengan kebenaran polis, serta urusan kesihatan termasuk vaksinasi.

Jelasnya lagi, mana-mana pihak yang didapati melanggar larangan ini, akan dikenakan tindakan tegas tanpa kompromi dan masyarakat turut dinasihatkan untuk bersama memainkan peranan dalam melandaikan lengkuk jangkitan wabak COVID-19. – Bernama


JPJ keluarkan 707 saman dalam masa 2 jam

BUKIT MERTAJAM, 3 Jamadilawal 1442H, Jumaat – Sebanyak 707 notis saman pelbagai kesalahan lalu lintas dikeluarkan Jabatan Pengangkutan Jalan (JPJ) Pulau Pinang dalam tempoh dua jam, menerusi Ops Halangan yang dijalankan di kedua-dua arah Plaza Tol Juru, di sini malam tadi.

Pengarah JPJ Pulau Pinang Adenan Md Isa berkata dalam operasi bermula pukul 8 malam itu, sebanyak 2,080 kenderaan persendirian dan kenderaan perdagangan terutama lori serta treler, diperiksa.

“Operasi malam ini lebih tertumpu kepada lori dan treler yang membawa kayu penyendal, yang kebiasaannya dibawa pemandu bertujuan untuk disendal pada tayar kenderaan yang berhenti, terutamanya di kawasan berbukit dan jalan tidak rata, namun sebenarnya ia berbahaya kepada pengguna jalan raya yang lain.

“Sehubungan itu, kami mahu ingatkan pemandu supaya jangan letak kayu penyendal di bawah treler, kerana ia boleh terpelanting atau terjatuh semasa kenderaan membelok, ini akan merisikokan pengguna lain yang akan terlanggar halangan atas jalan raya,” katanya kepada pemberita selepas operasi itu malam tadi.

Katanya sebanyak 65 notis saman membabitkan kesalahan kayu penyendal dikeluarkan, terhadap pemandu kenderaan perdagangan dalam operasi itu.

“Selain itu pihak JPJ turut dikeluarkan saman membabitkan kesalahan cermin gelap sebanyak 229 saman, tayar haus (47 saman) serta kenderaan yang tidak diselenggara dengan baik (35 saman), manakala lapan pemandu turut dikesan positif dadah,” katanya.

Seramai 120 pegawai dan anggota pelbagai agensi termasuklah JPJ, Polis Diraja Malaysia (PDRM), Agensi Anti Dadah Kebangsaan (AADK) serta Jabatan Keselamatan dan Kesihatan Pekerjaan (DOSH) terlibat dalam operasi itu. – Bernama


PIPKB 2040 noktah kemelut pembangunan Kampung Baru

KUALA LUMPUR, 4 Syaaban 1443H, Isnin – Isu pembangunan semula Kampung Baru yang berlarutan sejak berpuluh tahun dijangka menemui noktah apabila Pelan Induk Pembangunan Kampong Bharu 2040 (PIPKB 2040) yang dilancarkan pada 25 November tahun lepas, direalisasikan.

Pelan itu merupakan kerangka hala tuju baharu pembangunan perkampungan di tengah-tengah ibu kota tersebut bagi tempoh 20 tahun akan datang setelah perancangan yang dibuat sebelum ini dilihat berdepan pelbagai halangan termasuk kurang sokongan penduduk.

Menteri Wilayah Persekutuan Datuk Seri Dr Shahidan Kassim ketika berucap melancarkan pelan itu berkata PIPKB 2040 lebih realistik dan boleh dilaksanakan menerusi pendekatan pembangunan berfasa yang lebih berfokus, sekali gus mewujudkan pembangunan fizikal dengan persekitaran yang dapat menjamin kesejahteraan hidup berkualiti.

Inisiatif dan pendekatan itu bakal menghasilkan pulangan ekonomi yang optimum dengan kepentingan penduduk terjamin melalui usaha bersama antara pemilik tanah, pemaju, pelabur, kerajaan dan pihak berkepentingan yang lain.

Kronologi usaha membangunkan Kampung Baru bermula pada 1984 melalui beberapa siri perbincangan dan akhirnya membawa kepada penubuhan Perbadanan Pembangunan Kampong Bharu (PKB) pada 2012.

Seterusnya Pelan Induk Terperinci Pembangunan Kampung Baru dimuktamadkan dan diluluskan oleh Menteri Wilayah Persekutuan ketika itu sebelum dilancarkan pada 15 Julai 2015 dengan fokus pembangunan meliputi 70 peratus perumahan dan 30 peratus pembangunan komersial, membabitkan tanah seluas 302 ekar (seekar bersamaan 0.4 hektar).

Namun pelan itu gagal menerima sambutan penduduk yang meragui pendekatan berkenaan kerana dikatakan akan menyebabkan mereka dipindahkan dari kawasan masing-masing, selain jumlah pampasan yang diberikan juga tidak berbaloi dengan nilai tanah yang diambil.

KAMPUNG BARU SEBAGAI PERDAGANGAN PUSAT BANDAR RAYA

Mengulas mengenai PIPKB 2040, Pengerusi PKB Datuk Affendi Zahari berkata pelan itu lebih realistik kerana mengambil kira keutamaan penduduk selain kompleksiti sesebuah kawasan dengan matlamat meningkatkan kesejahteraan penduduk, menambah baik kualiti hidup, menghasilkan kesaksamaan serta ekonomi yang berdaya saing.

“Kita menggunakan kaedah yang bersesuaian dalam berurusan dengan pemilik tanah, pemaju dan pelabur bagi menjamin pembangunan Kampung Baru sebagai kawasan perdagangan dan petempatan inklusif, berkualiti serta memenuhi persekitaran yang kondusif,” katanya kepada Bernama.

Tambahnya, langkah mengezonkan Kampung Baru sebagai pusat perdagangan dan petempatan yang inklusif akan turut menyokong Wilayah Persekutuan Kuala Lumpur sebagai pusat perdagangan dan kewangan, perkhidmatan, pusat kebudayaan serta kediaman utama.

Mengulas lanjut, Affendi berkata kedudukan Kampung Baru yang sangat strategik dikelilingi pembangunan mega dan berprofil tinggi seperti Kuala Lumpur City Centre (KLCC) serta kawasan perdagangan di Ampang dan Jalan Tun Razak, menjadikan kawasan itu berpotensi tinggi dalam penawaran premis perdagangan dan ruang kediaman yang lebih kompetitif dan moden.

Katanya Kampung Baru akan disusun semula mengikut blok pembangunan yang dirancang dalam pelan induk itu sekali gus mengoptimumkan penggunaan tanah dan ruang.

“Ketersediaan jaringan perhubungan di Kampung Baru dan sekitarnya memudahkan aksesibiliti penduduk ke Kampung Baru. Kampung Baru boleh diakses dari Jalan Tun Razak, Jalan Tuanku Abdul Rahman dan Jalan Sultan Ismail.

“Pembukaan jalan susur masuk dan keluar ke AKLEH (Lebuhraya Bertingkat Ampang-Kuala Lumpur) serta sambungan DUKE 2A (Lebuhraya Duta-Ulu Kelang) di Jalan Raja Muda Abdul Aziz menjadikan Kampung Baru sebagai lokasi yang paling mudah diakses,” jelasnya.

Selain itu, pembangunan Pintasan Saloma (Saloma Link) iaitu laluan pejalan kaki bertingkat yang menghubungkan KLCC dan Kampung Baru, menjadikan tempoh perjalanan di antara Kampung Baru dan kawasan sekitar lebih singkat dan selamat.

“Saloma Link yang dibangunkan pihak PKB mempunyai rekaan ikonik dan menjadi tarikan pelancong di Kuala Lumpur sejak dibuka kepada orang awam pada 5 Feb 2020,” katanya.

CABARAN PEMBANGUNAN KAMPUNG BHARU

Sementara itu, Pengarah Perancangan Pembangunan dan Ekonomi PKB Saifuddin Ahmad berkata terdapat pelbagai faktor yang menghalang dan membantutkan pembangunan Kampung Baru, antaranya sekatan Kawasan Penempatan Pertanian Melayu (MAS) dan lot tanah yang kecil, masalah berkaitan persetujuan untuk pembangunan, penyelesaian pusaka serta pemilikan berganda.

Memperincikan mengenai sekatan MAS dan lot tanah kecil, jelas Saifuddin, secara keseluruhan terdapat 1,346 lot tanah dan 7,242 pemilik tanah berdaftar di Kampung Baru.

Daripada jumlah itu, sebanyak 879 lot tanah terletak dalam rizab MAS sementara baki 467 lot di luar MAS.

“Dalam surat hak milik tanah yang dikeluarkan untuk tanah rizab MAS ini, terdapat sekatan yang melarang tanah dipindah milik atau diduduki oleh orang bukan Melayu.

“Sebanyak 82.33 peratus lot tanah ini adalah bersaiz kecil dan kurang daripada satu ekar. Tanah berkeluasan satu hingga dua ekar pula adalah sebanyak 8.83 peratus, dua hingga tiga ekar sebanyak 2.49 peratus manakala tanah melebihi empat ekar adalah 3.21 peratus,” katanya.

Tambah beliau, isu tawaran pulangan keuntungan yang dikemukakan pemaju tidak menarik selain pemilik tanah tidak bersetuju dengan jumlah pampasan yang ditawarkan juga antara halangan projek tersebut.

“Isu pusaka tertangguh dan tidak diselesaikan menghalang proses pembangunan untuk dilaksanakan dalam tempoh yang singkat dan melibatkan kos. Ini berpunca daripada pemilik yang tidak mencapai kesepakatan, tidak cakna untuk menyelesaikan isu pusaka dan pemilik atau waris tidak dapat dikesan.

“Masalah juga berlaku apabila tanah itu mempunyai pemilikan berganda yang mana purata pemilik adalah lima orang bagi satu lot tanah. Wujudnya konflik antara pemilik atau pewaris terhadap hak milik tanah menyukarkan proses ini,’’ katanya.

MEREALISASIKAN PEMBANGUNAN KAMPUNG BARU

Mengulas lanjut, Saifuddin berkata bagi merealisasikan pembangunan Kampung Baru, kerajaan dan PKB telah merangka pelan promosi bagi menarik pemaju dan pelabur dari dalam dan luar negara yang berminat untuk membangunkan kawasan tersebut.

Beliau berkata PKB yang berperanan sebagai fasilitator, turut mengatur rundingan bagi mendapatkan persetujuan di antara pemilik tanah dan pemaju untuk melaksanakan bentuk pembangunan yang boleh menghasilkan faedah bersama.

Katanya antara yang sedang diusahakan ialah pembangunan semula kawasan Kampung Sungai Baru yang telah mendapat persetujuan 70 peratus pihak berkaitan untuk menjalankan usaha sama.

Jelasnya pemilik tanah yang bersetuju akan mendapat pelbagai keistimewaan, antaranya pulangan tinggi mencecah RM850,000 pada masa depan berbanding harga asal iaitu sekitar RM150,000 hingga RM180,000.

Bagi kes pengambilan tanah pemilik rumah teres di Sungai Baru pula, Saifuddin berkata isu itu masih dalam proses siasatan pengambilan tanah.

“Pembangunan di Sungai Baru ini boleh disifatkan sebagai penanda aras sebelum kita dapat membangunkan blok-blok lain yang mana pada asalnya merupakan inisiatif pemilik tanah melalui persatuan penduduk bersama pemaju sejak 2014,” jelasnya.

Jelas Saifuddin, cadangan jalan susur AKLEH menghubungkan kawasan Sungai Baru merupakan alternatif ke Kampung Baru di bahagian selatan.

Beliau juga yakin cadangan itu boleh menarik minat lebih ramai pelabur dan pemaju ke Kampung Baru dengan lokasinya menghubungkan Jalan Ampang.

“Kerajaan melalui KWP (Kementerian Wilayah Persekutuan) dan PKB bersama pemilik tanah dan penduduk akan mentransformasikan Kampung Baru selaras dengan wawasan Kuala Lumpur sebagai ‘bandar raya untuk semua’ (City for All).

“Kita yakin perancangan yang dirangka akan menggalakkan pembangunan semula Kampung Baru yang lebih mampan dan bersepadu,’’ katanya. – Bernama


Guna dron bantu pesakit COVID-19 kuarantin di Makassar

MAKASSAR, 23 Muharram 1443H, Rabu – Sekumpulan peminat dron di Indonesia menggunakan kemahiran mereka membantu menawarkan perkhidmatan penghantaran ubat dan makanan kepada pesakit COVID-19 yang menjalani kuarantin di rumah.

Dengan kemudahan lima buah dron, pasukan yang dianggotai tujuh orang itu menawarkan perkhidmatan penghantaran tanpa sentuhan sepenuh masa di Makassar, wilayah Sulawesi Selatan sejak awal Julai lalu.

Pengasas dan penyelaras ‘Makassar Recover Drone Medic’, Muhammad Dasysyara Dahyar berkata, pihaknya bekerjasama dengan pasukan petugas coronavirus tempatan untuk menghantar ubat sekurang-kurangnya lima kali sehari.

Katanya, pasukan itu pernah membuat sehingga 25 kali penghantaran dalam satu hari ketika wilayah itu berada di kemuncak wabak pada Julai lalu.

Pengguna perkhidmatan, Hartati bersama keluarga – antara pesakit yang dijangkiti COVID-19 dan sedang menjalani kuarantin di rumah – menyambut baik dengan perkhidmatan inovatif itu.

“Saya rasa ubat yang diterima daripada perkhidmatan penghantaran dron lebih steril tanpa perlu berhubung langsung ketika menerima barang,” katanya.

Difahamkan, 80 peratus penduduk daerah di Makassar disahkan positif COVID-19. Malah, Indonesia juga antara salah satu negara yang teruk terjejas wabak di Asia.

Sementara itu, Datuk Bandar Makassar, Mohamad Ramdhan Pomato berkata, pihak berkuasa merancang memperluas penggunaan dron ke pulau-pulau berdekatan dan menyediakan penghantaran kepada sekitar 800 individu yang kuarantin di sebuah kapal berlabuh di wilayah itu.

“Jangkauan dron sekitar tujuh kilometer, jadi mungkin boleh sampai ke pulau-pulau berdekatan,” katanya.-  Agensi


Rizab rasmi Malaysia AS$104.21 bilion pada akhir Julai 2020

KUALA LUMPUR, 9 Muharram 1442H, Jumaat – Rizab antarabangsa Malaysia tetap boleh guna pada akhir Julai 2020, dengan aset rizab rasmi sebanyak US$104.21 bilion, mengikut format Special Data Dissemination Standard (SDDS) Tabung Kewangan Antarabangsa (IMF).

Dalam kenyataan hari ini, Bank Negara Malaysia (BNM) berkata aset mata wang asing lain berjumlah US$911.5 juta pada akhir Julai 2020.

“Bagi tempoh 12 bulan akan datang, aliran keluar jangka pendek yang telah dikenal pasti bagi pinjaman, sekuriti dan deposit mata wang asing apabila matang berjumlah US$8.83 bilion.

“Aliran keluar jangka pendek ini termasuk pembayaran balik berjadual peminjaman luar negeri oleh kerajaan dan pembayaran balik perolehan daripada Bil Antara Bank dalam mata wang asing Bank Negara,” katanya.

Bank pusat berkata kedudukan hadapan pendek adalah sebanyak US$8.65 bilion manakala jumlah kedudukan hadapan panjang adalah sebanyak US$880.0 juta pada akhir Julai 2020, mencerminkan pengurusan mudah tunai ringgit dalam pasaran wang.

“Sejajar dengan amalan yang diterima pakai sejak April 2006, data ini tidak termasuk unjuran aliran masuk mata wang asing daripada pendapatan faedah dan pengeluaran pinjaman projek,” katanya.

Menurut BNM, unjuran aliran masuk mata wang asing berjumlah US$2.31 bilion dalam tempoh 12 bulan akan datang, dan satu-satunya saluran keluar bersih jangka pendek aset mata wang asing luar jangka ialah jaminan kerajaan bagi hutang luar negeri dalam mata wang asing yang akan matang dalam tempoh satu tahun, berjumlah US$277.7 juta.

“Rizab antarabangsa Malaysia tidak mempunyai sebarang pinjaman dalam mata wang asing yang terkandung opsyen, kemudahan kredit belum digunakan dan kemudahan kredit tanpa syarat yang diberikan oleh atau kepada bank pusat lain, organisasi antarabangsa, serta bank dan institusi kewangan lain.

“BNM juga tidak terbabit dalam urus niaga opsyen mata wang asing terhadap ringgit,” katanya. – Bernama


Pengurangan subsidi mampu beri kesan kadar inflasi secara mendadak

BANGI, 2 Jamadilawal 1444H, Ahad – Langkah pengurangan jumlah subsidi perlu dilakukan secara berhati-hati kerana dibimbangi akan mengakibatkan kesan terhadap kadar inflasi secara mendadak.

Ketika ini, terdapat kebimbangan kadar inflasi akan meningkat sehingga 11 peratus berbanding pada masa kini hanya tiga peratus.

Justeru, penganalisis ekonomi, Prof Dr Barjoyai Bardai berkata, buat masa ini penyelarasan semula pemberian subsidi bagi barangan tertentu adalah langkah terbaik bagi memastikan ia sampai kepada golongan bersasar.

“Kalau dikurangkan, kita akan lihat kadar inflasi meningkat terus sehingga lebih kurang 11 peratus daripada kurang tiga peratus pada masa ini.

“Keadaan ini akan menurunkan pendapatan buat semua pekerja dan sekali gus menyebabkan kesan yang serius.

“Justeru, kita mungkin tangguhkan dahulu perkara berkait pengurangan subsidi barangan tapi boleh membincangkan cara untuk selaras semula subsidi misalnya bagaimana kita belanjakan RM35 bilion untuk petrol dan diesel,” katanya seperti dipetik Astro Awani.

Mengulas lanjut, pakar ekonomi dari UNIRAZAK itu berpandangan, subsidi harus diteruskan untuk barangan seperti minyak masak, ayam, sayur-sayuran dan buah-buahan, supaya terus bertindak sebagai pelindung kepada kesan inflasi.

Beliau pada masa sama mencadangkan supaya mewujudkan skim nombor pengenalan dan e-invois seperti dalam Bajet 2023 membolehkan aktiviti pembayaran cukai yang lebih berkesan dalam usaha menambahkan pendapatan negara.

Pagi tadi, Perdana Menteri, Datuk Seri Anwar Ibrahim memberi tempoh dua minggu untuk kementerian berkaitan menyiapkan kertas kerja berhubung pelbagai isu berkaitan subsidi untuk rakyat.

Beliau berkata, kesan subsidi kepada rakyat perlu diperhalusi dan perlu diberikan secara bersasar berikutan pemberian subsidi kini turut dinikmati golongan kaya dan industri.


Usaha normalisasi hubungan Maghribi, Israel bermula pada 2018

RABAT, 10 Jamadilawal 1442H, Jumaat – Menteri Luar, Nasser Bourita mendedahkan perbincangan normalisasi dengan Israel bermula pada 2018 yang mana pemain utama dalam menyokong proses itu adalah Raja Maghribi, Mohammed VI.

Dalam temu bual bersama saluran berita Israel, i24 News, beliau berkata, raja mempercayai prosesnya dan memastikan ia stabil dalam cara baginda rasa selesa.

“Setelah melakukan banyak kerja, hasilnya positif dan memenuhi harapan dan sesuai dengan visi raja.

“Sejak 2018, ada banyak kontak, sesuai dengan arahan Yang Mulia. Yang Mulia berbicara dengan Presiden Amerika Syarikat (AS) dan mengirim wakil ke negara itu, tidak hanya bertemu dengan pegawai AS bahkan dengan Israel,” katanya.

Dalam pada itu, Bourita menegaskan bahawa hubungan dengan Israel tidak bertentangan dengan sokongan Maghribi untuk perjuangan Palestin, sambil memuji pengiktirafan AS terhadap kedaulatan Maghribi ke atas Sahara Barat, dan sokongan Washington terhadap kedudukan Rabat dalam isu ini.

“Membela perjuangan Palestin tidak bertentangan dengan menormalkan hubungan dengan Israel.

“Maghribi telah membuktikan peranan yang cekap dalam isu ini menerusi sejarah, dan ini bukan kali pertama Maghribi mengumumkan hubungan (dengan Israel), kerana negara ini selalu menggunakan hubungan itu untuk menjalin kerjasama dan kedamaian di rantau ini,” katanya.

Maghribi menjadi negara Arab keempat tahun ini yang menormalkan hubungan dengan Israel apabila Presiden Donald Trump memenuhi hasrat Maghribi selama puluhan tahun dengan menyokong kedaulatannya yang dipertikaikan di Sahara Barat.

Sebelum Maghribi, Emiriah Arab Bersatu (UAE), Bahrain dan Sudan sudah menandatangani perjanjian tajaan AS bagi memulihkan hubungan dengan Israel – tindakan yang dianggap sebagai pengkhianatan terhadap rakyat Palestin..

Selain itu, Mesir dan Jordan sudah menandatangani perjanjian damai dengan rejim berkenaan. – Agensi


Hina Nabi Muhammad: Kerajaan India digesa mohon maaf

Oleh Siti Hafidah Abd Ghaffar

BANGI, 13 Zulkaedah 1443H, Isnin – Walaupun sudah diberi amaran, masih ada lagi pihak biadab mencetuskan provokasi dengan mengeluarkan kenyataan menghina Nabi Muhammad ﷺ.

Meski isu ini bukan perkara baharu, namun penghinaan secara berterusan yang dilakukan seolah-olah satu percubaan mencabar kesabaran, kewibawaan dan sifat orang Islam yang enggan memberi tindak balas yang mereka ‘mahukan’.

Justeru, sudah sampai masa masyarakat Islam di seluruh dunia bertindak tegas serta bertindak balas, kata Setiausaha Agung Parti Perikatan India Muslim Nasional (Iman), Amir Hamzah Abdul Rajak.

Beliau berkata, isu pemimpin parti politik di India yang menghina Nabi Muhammad ﷺ menunjukkan satu lagi kesinambungan kepada kerajaan India hari ini yang terus-menerus melancarkan serangan kepada masyarakat minoriti Islam di sana.

“Bagi pihak Iman, kami mempunyai pendirian tegas membantah sekeras-kerasnya perbuatan dua orang pemimpin parti India yang menghina Nabi Muhammad ﷺ.

“Memang agak keterlaluan dan boleh saya kata kurang ajar kerana mereka ini sedar akan natijah daripada perbuatan mereka tetapi masih lagi sengaja melakukan.

“Jadi kami membantah sekeras-kerasnya dan menuntut kerajaan Malaysia untuk menunjukkan bantahan yang sangat tegas dan jelas kepada mereka ini,” katanya ketika dihubungi Ismaweb.net.

Beliau juga menggesa kerajaan Malaysia memberi sepatah dua kata kepada kerajaan India dan menuntut pihak berkenaan memohon maaf secara terbuka dan berjanji tidak akan mengulangi kesilapan itu lagi.

Selain itu, Amir menggesa apa saja yang dilakukan oleh kerajaan India terhadap kumpulan minoriti Islam ditegah secara tegas serta berterusan, bukan sahaja oleh Malaysia malah masyarakat Islam di seluruh dunia.

“Kita tidak boleh biarkan perkara ini kerana ia bukan kali pertama. Walaupun banyak amaran telah diberi, protes di sana sini, kerajaan India di bawah pimpinan Perdana Menteri yang ada sekarang ini seolah-olah langsung tidak peduli dengan tekanan yang diberikan oleh masyarakat Islam dunia,” katanya.


Jangan salah guna kelonggaran bagi individu lengkap 2 dos vaksin

BANGI, 12 Muharram 1443H, Sabtu – Individu yang lengkap menerima dua dos vaksin COVID-19 diingatkan supaya tidak menyalah guna hak istimewa dan kelonggaran sekatan yang diberikan kerajaan.

Ketua Pengarah Kesihatan, Tan Sri Dr Noor Hisham Abdullah berkata, sekiranya masyarakat leka, segala kerja keras dan keuntungan yang dicapai negara akan menjadi sia-sia.

Beliau berkata, jika rakyat tidak memanfaatkan kelonggaran yang diberikan, negara berkemungkinan akan menghadapi satu lagi ‘pertempuran’ dengan virus COVID-19.

“Kita perlu ingat masih ada sebahagian daripada populasi di negara ini belum divaksin. Mereka ini mudah terkena jangkitan COVID-19.

“Kita perlu memastikan kadar transmisi serendah mungkin bagi mencegah penyebaran varian atau munculnya varian baharu,” katanya dalam kenyataan, hari ini.

Justeru, Dr Noor Hisham mengingatkan individu yang sudah menerima vaksin lengkap supaya kekal disiplin untuk tidak menyalahgunakan hak istimewa yang diberikan.

“Sekiranya anda disahkan positif COVID-19 atau menjadi kontak rapat kepada kes positif, pastikan menjalani pengasingan atau kuarantin dalam kadar segera supaya tidak mendedahkan orang lain kepada risiko jangkitan.

“InsyaAllah kita berusaha dan tawakal. Allah SWT Maha Penyayang dan melindungi kita,” katanya.

Sebelum ini, sidang khas Majlis Keselamatan Negara (MKN) bersetuju untuk memberikan kemudahan-kemudahan tambahan sektor sosial dan ekonomi kepada individu yang telah menerima vaksinasi lengkap bagi negeri-negeri di Fasa 1 Pelan Pemulihan Negara (PPN).

Antara kemudahan yang dibenarkan adalah aktiviti dine-in di restoran, dengan memastikan mereka yang memasuki premis mesti menunjukkn sijil digital vaksinasi COVID-19.


Taliban larang kakitangan kerajaan tanpa janggut bekerja

KABUL, 25 Syaaban 1443H, Isnin – Taliban mengarahkan semua kakitangan kerajaan untuk mempunyai janggut dan mematuhi kod etika berpakaian atau berisiko dipecat.

Reuters memetik tiga sumber sebagai berkata, wakil Kementerian Kebajikan dan Pencegahan Maksiat sedang membuat rondaan di pintu masuk ke pejabat kerajaan pada hari ini bagi memeriksa sama ada pekerja mematuhi peraturan baharu terbabit.

Dua daripada sumber berkata, kakitangan diarahkan untuk tidak mencukur janggut dan memakai pakaian tempatan yang labuh dan longgar dengan topi atau serban.

Mereka juga diberitahu untuk solat tepat pada waktu.

Pekerja diberitahu mereka tidak akan dapat memasuki pejabat mulai hari ini dan akhirnya akan dipecat jika mereka tidak memenuhi kod pakaian, kata sumber itu.

Jurucakap Kementerian Moral Awam, bagaimanapun tidak memberi maklum balas terhadap laporan media.

Minggu lalu, Taliban melarang wanita menaiki penerbangan tanpa pendamping lelaki dan gagal membuka sekolah perempuan seperti yang dijanjikan.

Pada Ahad, ia mengarahkan taman diasingkan mengikut jantina, dengan wanita dibenarkan masuk tiga hari seminggu, dan lelaki empat hari lagi, termasuk hujung minggu, bermakna pasangan yang sudah berkahwin dan keluarga tidak boleh berkunjung bersama.

Tindakan ‘pusingan U’ diumumkan Rabu lalu membawa protes daripada masyarakat antarabangsa termasuk Amerika Syarikat yang menarik diri daripada mesyuarat yang dirancang dengan pegawai Taliban di Qatar untuk membincangkan isu ekonomi utama.

Sebelum ini, Taliban menarik semula keputusan bagi membenarkan semua pelajar perempuan sekolah menengah di Afghanistan kembali meneruskan sesi persekolahan.

Taliban memerlukan negara Barat untuk menarik balik sekatan yang melumpuhkan ekonomi Afghanistan. – Agensi

Pautan terdahulu;


Penjual kuih mengaku tak bersalah hina PDRM di Facebook

KAJANG, 13 Rejab 1442H, Khamis – Seorang penjual kuih yang videonya tular di media sosial kerana menghina Polis Diraja Malaysia (PDRM) dihadapkan ke Mahkamah Sesyen di sini hari ini atas pertuduhan membuat video secara langsung di akaun Facebook miliknya untuk memalukan pasukan keselamatan itu, tahun lepas.

Bagaimanapun, Ahmad Tuah Abdullah, 38, mengaku tidak bersalah selepas pertuduhan terhadapnya dibacakan di hadapan Hakim Mohd Kafli Che Ali.

Lelaki itu didakwa secara sedar menggunakan aplikasi Facebook atas nama ‘Tuah Ahmad Tuah’ dan memulakan video secara langsung yang jelek sifatnya untuk memalukan nama PDRM dan nama ketua anggota PDRM, dengan niat menyakitkan hati orang lain dan pasukan keselamatan itu.

Ahmad Tuah yang didakwa melakukan perbuatan itu di sebuah kedai makan di sini, pada 2.44 petang, 31 Ogos tahun lepas, dituduh mengikut Seksyen 233 (1) (a) Akta Komunikasi dan Multimedia 1998 dan boleh dihukum di bawah Seksyen 233 (3) akta sama.

Jika sabit kesalahan, boleh didenda maksimum RM50,000 atau penjara maksimum setahun atau kedua-duanya dan boleh didenda selanjutnya RM1,000 bagi setiap hari kesalahan itu diteruskan selepas pensabitan.

Terdahulu, Timbalan Pendakwa Raya Siti Nur Liyana Mohd Sulaiman menawarkan jaminan RM15,000 dengan seorang penjamin.

Ahmad Tuah yang tidak diwakili peguam merayu jaminan rendah kerana bekerja sebagai penjual kuih hanya memperoleh pendapatan rendah lebih-lebih lagi dalam tempoh Perintah Kawalan Pergerakan ketika ini.

“Saya tidak ada niat untuk menjatuhkan martabat PDRM dalam video itu. Saya mohon mahkamah kurangkan jaminan kerana saya tidak berkemampuan,” katanya dalam nada sebak.

Mahkamah kemudian membenarkan tertuduh diikat jamin RM5,000 dengan seorang penjamin dan menetapkan 30 Mac ini untuk sebutan semula kes bagi serahan dokumen. – Bernama


DUN wajar bubar biar PRU15 dibuat serentak

Oleh Athirah Huda Zalhe

BANGI, 14 Rabiulawal 1444H, Selasa – Sebaiknya negeri-negeri yang mempunyai hayat tempoh penggal sama dengan Parlimen menyahut seruan Perdana Menteri, Datuk Seri Ismail Sabri Yaakob untuk membubarkan Dewan Undangan Negeri (DUN) serentak semalam.

Langkah itu bagi membolehkan Pilihan Raya Umum ke-15 (PRU15) dapat diadakan secara menyeluruh serentak tahun ini, kata Ahli Majlis Profesor Negara, Prof Dr Nik Ahmad Kamal Nik Mahmood.

Beliau berkata, secara logiknya negeri-negeri yang mempunyai hayat sama dengan Parlimen sudah boleh membubarkan DUN mereka, memandangkan tempoh penggal ke-14 berakhir beberapa bulan sahaja lagi.

“Tetapi DUN tertakluk di bawah Perlembagaan negeri dan ia tertakluk kepada sultan dan gabenor negeri-negeri atas permintaan menteri besar serta ketua menteri.

“Jadi mereka mempunyai pilihan mereka. Sekalipun Parlimen bubar, tidak semestinya DUN akan bubar kerana ia tertakluk kepada kerajaan negeri masing-masing,” katanya kepada Ismaweb.net, hari ini.

Semalam, Ismail Sabri menerusi perutusan khas pembubaran Parlimen mengesyorkan ketua-ketua kerajaan negeri kecuali Sabah, Sarawak, Melaka dan Johor supaya mengambil tindakan sewajarnya bagi membubarkan DUN pada tarikh sama dengan pilihan raya umum di peringkat Parlimen.

Katanya, ia wajar untuk dilaksanakan serentak bagi memastikan rakyat tidak terbeban, selain kelancaran proses demokrasi serta menjimatkan kos.

Namun, setakat ini hanya DUN di bawah Barisan Nasional (BN) sahaja yang dibubarkan, sementara negeri-negeri lain di bawah pembangkang dan PAS masih belum membuat keputusan.

Berbeza dengan empat negeri itu, Prof Nik Ahmad Kamal berkata, tidak logik untuk Sabah, Sarawak, Melaka dan Johor dibubarkan sekali lagi, memandangkan ia baru sahaja melantik kerajaan tidak lebih daripada dua tahun.

Sementara, bagi negeri-negeri lain yang hayatnya seperti Parlimen, beliau menyarankan supaya pembubaran DUN dilakukan tahun ini untuk memberikan laluan kepada PRU15.

“Pada saya, kenapa perlu tunggu sampai tahun depan, kenapa tidak dibubarkan sekali (DUN) supaya kerajaan dapat menggunakan perbelanjaan itu sekali harung.

“Maka, tak perlulah keluar perbelanjaan untuk tahun depan pula, kerana nanti kos lain.

“Justeru, negeri-negeri seperti Pulau Pinang, Negeri Sembilan, Kedah, Kelantan dan sebagainya secara logik sudah boleh bubar kerana tempoh dah lebih empat tahun,” katanya.


UK kecam Israel roboh sekolah di Tebing Barat

LONDON, 1 Safar 1445H, Jumaat – United Kingdom (UK) mengkritik negara haram Israel kerana merobohkan sebuah sekolah di Tebing Barat yang diduduki, menurut agensi berita Anadolu.

Susulan tindakan itu, Konsulat British di Baitulmaqdis turut menggesa Tel Aviv tidak mengganggu dan melakukan provokasi berkaitan hak pendidikan kanak-kanak Palestin.

“Semua kanak-kanak mempunyai hak untuk mendapatkan pendidikan. UK menyeru kerajaan Israel untuk menegakkan hak ini kepada kanak-kanak Palestin,” katanya dalam kenyataan di laman sosial X, yang sebelum ini dikenali sebagai Twitter.

Dalam satu kenyataan, Kementerian Pendidikan Palestin memaklumkan pihak berkuasa Israel merobohkan Sekolah Ein Samia, yang terletak di timur Ramallah.

Menurut kementerian, perbuatan tidak bertanggungjawab itu dilakukan Israel kononnya atas alasan premis sekolah terbabit tidak mempunyai lesen.

Sementara itu, UNESCO Palestin berkata, sekolah itu dirobohkan menjelang hanya beberapa hari sebelum permulaan sesi persekolahan baharu.

“Dalam tempoh 12 bulan lepas, tiga sekolah telah dirobohkan yang menjejaskan kira-kira 78 pelajar.

“Sebanyak 58 sekolah kekal di bawah ancaman perobohan,” katanya dalam hantaran di X.-  Agensi


Jangan tunggu saat akhir isi bancian dalam talian

KUALA LUMPUR, 2 Zulhijjah 1441H, Khamis – Orang ramai diminta tidak menunggu pada saat akhir untuk mengisi bancian bagi Banci Penduduk dan Perumahan Malaysia 2020 (Banci 2020) secara dalam talian (e-Census), bagi mengelakkan kesesakan talian.

Ketua Perangkawan Malaysia, Datuk Seri Dr Mohd Uzir Mahidin berkata, tempoh untuk mengisi bancian itu yang agak panjang menyebabkan ramai yang masih menangguh untuk melengkapkan data dan dibimbangi akan menimbulkan masalah apabila mereka mengisinya di saat akhir.

Katanya, lebih 200,000 orang telah terlibat melakukan bancian secara e-Census sejak ia dilaksanakan 7 Julai lepas.

“Setakat ini, negeri yang tertinggi melaksanakan e-Census ialah Sabah dan Sarawak dan kini, Jabatan Perangkaan Malaysia (DOSM) sedang memberi fokus untuk menggalakkan mereka di peringkat kementerian dan agensi serta premis perniagaan untuk mengisi e-Census ini,” katanya kepada Bernama.

Projek bancian yang memasuki tahun keenam itu melibatkan kira-kira 32.7 juta penduduk dan sembilan juta tempat kediaman yang dijalankan dalam dua fasa. Fasa pertama bermula 7 Julai hingga 30 Sept dilakukan melalui e-Census, manakala fasa kedua akan bermula 7 hingga 24 Okt menggunakan kaedah temu ramah secara bersemuka.

Mohd Uzir yang juga Pesuruhjaya Banci Penduduk dan Perumahan Malaysia 2020 berkata penggunaan e-Census juga boleh dijadikan pengisian aktiviti kekeluargaan memandangkan soalan yang perlu diisi adalah melibatkan isi rumah.

“Selain itu, ia boleh dilaksanakan mengikut kesesuaian masa masing-masing, jadi ia lebih praktikal dilakukan secara dalam talian selain ia dapat mengelakkan kejadian tidak diingini berlaku kerana ada yang mengambil kesempatan menyamar sebagai pegawai banci datang rumah ke rumah.

“Kami juga telah mengedarkan hampir satu juta kad bagi pelaksanaan e-Census di peringkat lapangan, iaitu pada kad itu disediakan kod yang boleh digunakan orang ramai untuk melakukan bancian. Kami sasar edar tiga juta kad, dan kami jangkakan pada minggu ini dan seterusnya ia akan meningkat,” katanya.

Bagi yang tidak menerima kad untuk pelaksanaan e-Census, mereka juga masih boleh melakukannya secara sukarela dengan mendaftar di laman web ecensus.mysensus.gov.my

Sementara itu, beliau berkata, kaedah temu ramah bersemuka dalam fasa kedua nanti akan dilakukan mengikut prosedur operasi standard (SOP) yang ditetapkan memandangkan negara masih bergelut dengan COVID-19.

Mohd Uzir berkata masyarakat perlu mempunyai kesedaran tinggi bahawa dapatan data bancian itu akan mencorakkan struktur demografi, sosial dan ekonomi negara untuk tempoh 10 tahun akan datang sekali gus mampu menyediakan kemudahan yang lebih baik kepada rakyat.

“Orang awam tidak perlu bimbang, kita tidak menggunakan data individu secara peribadi, mereka perlu mengisinya secara jujur, kalau maklumat tidak tepat, ia tidak mewakili keadaan sebenar. Saya yakin semua orang kena memahami, kerana pada akhirnya yang dapat manfaat adalah rakyat,” katanya dan menambah sistem yang diguna pakai tidak akan dibolosi sewenang-wenangnya.

Melalui tema ‘Data Anda Masa Depan Kita’, bancian penduduk dan perumahan yang dilaksanakan setiap 10 tahun memberi gambaran sebenar mengenai situasi kependudukan semasa Malaysia bagi menjadi sumber rujukan dan asas penting kepada perancangan pembangunan negara.

Sementara itu, seorang pekerja swasta, Hana Ali, 43, berkata penggunaan platform e-Census bagi proses pengisian maklumat untuk Banci 2020 mudah dan menjimatkan masa lebih-lebih lagi kepada golongan berkerjaya.

“Sekarang boleh buat dalam talian, jadi bila-bila masa sahaja boleh buat, ia juga dapat mengurangkan jarakan sosial, ini membolehkan risiko penularan COVID-19 diminimumkan kerana tidak melibatkan pertemuan secara fizikal sama ada dengan pembanci dan orang yang dibanci.

“Kalau temu duga bersua muka, tuan rumah mungkin ada perasaan ragu-ragu, takut kena scam. Jadi melalui e-Census ini dapat mengelakkan risiko jenayah, kita takut ada yang ambil kesempatan,” tambah Hana.

Pesara kerajaan, Abdul Rahman Talib, 58, pula berkata bancian itu dapat menjadi garis panduan kepada perancangan pembangunan sosioekonomi dan polisi kerajaan pada masa hadapan.

“Ini menunjukkan rakyat juga menjadi penyumbang walaupun nampak kecil tapi sebenarnya penting untuk memberi maklumat kepada kerajaan dalam membangunkan negara,” katanya. – Bernama


PM perlu saman media antarabangsa demi imej negara

BANGI, 24 Jamadilawal 1444H, Isnin – Ketua Pembangkang, Datuk Seri Hamzah Zainuddin menggesa Perdana Menteri, Datuk Seri Anwar Ibrahim memfailkan saman terhadap media antarabangsa.

Ini susulan, tindakan agensi berita dari Itali Agenzia Nova menerbitkan artikel bertajuk ‘First Full-blown Homosexual Elected Prime Minister in an Islamic Country’ selepas Anwar mengangkat sumpah.

Hamzah berkata, kegagalan Anwar berbuat demikian dikhuatiri akan meletakkan kedudukan Malaysia dalam imej tercemar, berikutan berita-berita dari luar negara yang digambarkan sebagai ‘cubaan memalukan negara’.

“Laporan itu jelas menghina Anwar sebagai Perdana Menteri Malaysia. Tindakan tegas harus diambil.

“Kerajaan bertanggungjawab untuk memaklumkan kepada seluruh dunia bahawa Anwar sudah mendapat pengampunan oleh Yang Di-Pertuan Agong,” katanya seperti dilapor media tempatan, hari ini.

Terdahulu, beliau berucap membahaskan usul undi percaya terhadap Perdana Menteri pada hari pertama Mesyuarat Pertama Penggal Parlimen ke-15, hari ini.

Pada masa sama, Hamzah mengucapkan syabas kepada Anwar yang bersedia untuk memecat mana-mana anggota Kabinet yang menyalahgunakan kuasa atau disabitkan dengan kesalahan rasuah.

“Jangan sekali-kali pemimpin negara dilabelkan sebagai hipokrit. Cakap tak serupa bikin. Biar jelas supaya rakyat dan dunia yakin akan kepimpinan negara,” katanya.

Katanya, sebagai sebuah negara perdagangan menjadi keperluan untuk kekalkan imej yang konsisten dengan amalan bebas rasuah.

“Kepercayaan negara-negara luar terhadap Malaysia mesti dikekalkan dengan imej yang baik.

“Rakyat tidak mahu melihat Perdana Menteri berkompromi dengan kumpulan tertentu bagi menyucikan ‘kluster mahkamah’ atau membebaskan mereka daripada pertuduhan atau hukuman yang sedang mereka hadapi,” katanya.


Tolak 1,208 guru BM KPM, bukti keangkuhan sekolah Cina

Oleh Zuhayati Yazid

BANGI, 26 Jamadilakhir 1443H, Sabtu – Integrasi nasional dan perpaduan bangsa tidak dapat diwujudkan sekiranya masih ada pihak bersikap antinasional terutamanya dalam memartabatkan bahasa Melayu di sekolah jenis kebangsaan Cina (SJKC).

Demikian tegas, Presiden Ikatan Guru-Guru Muslim Malaysia (iGuru), Ustaz Azizee Mohd Hasan yang kecewa dengan sikap tidak bertanggungjawab pengurusan sekolah berkenaan apabila dilihat tidak memandang serius terhadap pengajaran bahasa Melayu.

Dakwanya, keadaan itu juga jelas membuktikan pengurusan sekolah Cina melihat isu perkauman lebih penting berbanding mahu memartabatkan bahasa kebangsaan sendiri.

Sedangkan, katanya lagi, itu adalah bahasa kebangsaan yang perlu difahami dan dipelajari semua rakyat di negara ini.

“Keadaan jelas membuktikan tebalnya sifat perkauman dan rasis mereka, sedangkan SJKC juga sama seperti sekolah-sekolah lain turut menerima bantuan kerajaan.

“Mereka seolah-olah terlupa mereka juga masih di bawah tanggungjawab KPM.

“Sepatutnya sekolah Cina ini yang telah terima bantuan kerajaan perlu akur dan bukannya dengan angkuh menolak dan mengambil kaum mereka sendiri walaupun tiada kebolehan dan kepakaran dalam bidang tersebut,” katanya.

Beliau berkata demikian sebagai mengulas pendedahan Presiden Persatuan Pesara Pegawai Perkhidmatan Pendidikan Malaysia (PPPPPM), Datuk Abdul Raouf Husin yang menyatakan seramai 1,208 guru bahasa Melayu pernah ditolak untuk mengajar di sekolah Cina.

Keadaan itu dilakukan semata-mata mahu mengekalkan sekolah Cina dikuasai oleh kaum mereka sahaja dengan tidak memberi peluang kepada pihak lain memasuki institusi berkenaan.

Sebaliknya, pengurusan sekolah berkenaan membuat pengambilan secara ‘walk in’ dalam kalangan kaum mereka sahaja.

Ustaz Azizee menegaskan, keadaan itu perlu dipandang serius oleh Kementerian Pendidikan (KPM) selain pihak kerajaan dengan menimbang semula segala bantuan yang telah disalurkan kepada mereka.

Katanya, kerajaan perlu menarik semula bantuan yang telah diberikan kerana mereka tidak patuh arahan ditetapkan.

“Sudah sampai masanya kewujudan sekolah berkenaan dinilai semula jika mereka enggan berasimilasi dengan sistem pendidikan negara,” katanya.


9 wilayah di selatan Thailand di landa hujan lebat, banjir

BANGKOK, 28 Rabiulakhir 1443H, Jumaat – Sebanyak 44,307 isi rumah terjejas akibat hujan lebat dan banjir yang melanda sembilan wilayah di selatan Thailand, sejak 23 November lalu.

Dalam satu kenyataan, Jabatan Pencegahan dan Mitigasi Bencana memaklumkan monsun timur laut di Teluk Thailand menyebabkan hujan lebat di sembilan wilayah selatan – Phetchaburi, Prachuap Khiri Khan, Chumphon, Surat Thani, Nakhon Si Thammarat, Krabi, Phatthalung dan Songkhla.

Hujan lebat di beberapa bahagian selatan menyebabkan air sungai melimpah dan banjir kilat di kawasan rendah.

“Setakat hari ini, paras air di beberapa kawasan sudah surut. Sejumlah 33,852 isi rumah di lima wilayah – Chumphon, Surat Thani, Nakhon Si Thammarat, Phatthalung dan Songkhla masih terjejas akibat banjir.

“Wilayah paling teruk dilanda banjir ialah Nakhon Si Thammarat yang menjejaskan sejumlah 17,978 isi rumah di 13 daerah,” menurut kenyataan itu.

Sementara itu, Bangkok Post melaporkan semua 23 daerah di Nakhon Si Thammarat diisytiharkan sebagai zon bencana.

Gabenor wilayah Kraisorn Wisitwong berkata langkah itu akan mempercepatkan operasi menyelamat dan membolehkan pentadbiran wilayah mengeluarkan bajet kecemasan untuk penduduk terjejas, menurut laporan itu.

Jabatan Meteorologi menyatakan hujan lebat diramal melanda sepanjang Teluk Thailand sekurang-kurangnya sehingga Sabtu. – Bernama


Annuar Musa ‘malu’ dengan Ebit Liew

KUALA LUMPUR, 23 Jamadilakhir 1442H, Jumaat – “Saya rasa malu sebab saya wakil rakyat, dan saya tidak dapat buat sebanyak yang dia buat,” kata Menteri Wilayah Persekutuan Tan Sri Annuar Musa ketika mengulas mengenai pendakwah Ebit Liew yang dilihat pantas dalam melakukan kerja amal dan sumbangan.

Annuar berkata pendakwah itu adalah antara individu yang beliau ingin bertemu bagi berkongsi perkara berkaitan kebajikan dan sumbangan kepada rakyat yang mungkin boleh dipelajari daripadanya.

“Mungkin saya berbeza pandangan sedikit, peranan NGO (pertubuhan bukan kerajaan) lain dan peranan kerajaan lain, tetapi dalam masa yang sama kita (pemimpin) harus ada perasaan malu, bukan malu dalam bentuk yang negatif, malu positif.

“Ini kerana orang yang tiada kuasa macam beliau (Ebit Liew) sanggup berbuat lebih, bagaimana kita orang yang ada kuasa, kita tidak berbuat cukup,” katanya dalam program Bicara Minda secara maya anjuran Sinar Harian.

Bagaimanapun, menteri itu berkata tanggungjawab kerajaan tidaklah serupa dengan tanggungjawab NGO kerana kerajaan juga perlu menumpukan untuk merangka dasar yang baik.

Selain itu beliau berkata kerajaan juga perlu mengadakan agenda dan program yang mungkin tidak dilihat oleh rakyat sekarang tetapi hasilnya akan dapat dilihat dalam tempoh jangka masa lebih panjang.

“Kalau ada sesuatu masalah kita turun dan selesaikan, itu pun penting tapi sebagai kerajaan terutamanya kita harus memikir jauh daripada itu.

“Jadi kalau tidak nampak turun (padang) bukan bermakna kerajaan tidak berfungsi, tetapi adalah lebih baik kalau kita menguruskan kerajaan dari segi pelaksanaan dasar yang baik sementara kita juga terus menjadi sebuah kerajaan yang prihatin dan cakna kepada permasalahan rakyat,” katanya. – Bernama


Rayuan Najib kembalikan semula saman terhadap AmBank Islamic, 2 lagi ditolak

PUTRAJAYA, 24 Jamadilakhir 1443H, Khamis – Bekas Perdana Menteri, Datuk Seri Najib Razak gagal dalam rayuannya di Mahkamah Persekutuan hari ini untuk mengembalikan semula saman sivil terhadap AmBank Islamic Bhd dan dua lagi berhubung dakwaan salah urus akaun banknya.

Panel tiga hakim terdiri daripada Hakim Datuk Yaacob Md Sam, Datuk Hadhariah Syed Ismail dan Datuk Ahmad Zaidi Ibrahim sebulat suara menolak rayuan Najib dan memerintahkan beliau membayar kos RM40,000 kepada AmBank Islamic serta AMMB Holdings Bhd dan kos RM35,000 kepada bekas pengurus perhubungan pelanggan Joanna Yu Ging Ping yang merupakan responden dalam rayuan itu.

Hakim Yaacob yang menyampaikan keputusan mahkamah berkata, pertuduhan jenayah yang dihadapi Najib dalam kes SRC International Sdn Bhd (SRC) bukan disebabkan oleh AmBank Islamic, AMMB Holdings dan Yu.

“Ia adalah soal kuasa budi bicara tunggal atau tidak terikat oleh Peguam Negara, sebagai pendakwa raya untuk memulakan sebarang prosiding pertuduhan jenayah di bawah Akta Suruhanjaya Pencegahan Rasuah Malaysia 2009, Kanun Keseksaan dan Akta Pencegahan Pengubahan Wang Haram,” katanya.

Beliau berkata, isu dalam saman sivil Najib dan kes jenayah SRC Internationalnya adalah hampir serupa, jika tidak sama sepenuhnya.

Hakim Yaacob berkata, mahkamah berpendapat bahawa beliau (Najib) berusaha untuk meneruskan saman sivilnya untuk menjejaskan prosiding jenayah dan penemuan oleh Mahkamah Tinggi Jenayah dan Mahkamah Rayuan dalam kes jenayah SRC International.

Yu adalah seorang daripada saksi pendakwaan dalam perbicaraan yang dihadapi Najib atas tujuh pertuduhan berkaitan dakwaan penyelewengan dana SRC International berjumlah RM42 juta.

Pada 28 Julai 2020, Hakim Mahkamah Tinggi, Datuk Mohd Nazlan Mohd Ghazali mensabitkan kesalahan serta menjatuhkan hukuman penjara 12 tahun dan denda RM210 juta terhadap Najib dalam kes jenayah SRC International.

Mahkamah Rayuan mengekalkan keputusan Mahkamah Tinggi pada 8 Disember 2021. Najib memfailkan rayuan terhadap sabitan dan hukuman di Mahkamah Persekutuan.

Najib juga mengemukakan rayuan terhadap keputusan Mahkamah Tinggi pada Julai 2020 yang membatalkan samannya terhadap bank itu dan Yu, yang beliau dakwa antara lain telah melakukan kecuaian ketika mengendalikan akaun banknya dengan mendedahkannya kepada ahli perniagaan dalam buruan Low Taek Jho atau Jho Low.

Dalam keputusan mahkamah yang disampaikan secara dalam talian, Hakim Yaacob berkata, saman sivil yang difailkan Najib terhadap bank itu dan Yu bukan bertujuan untuk menuntut ganti rugi tetapi hanya ‘serangan kolateral’ terhadap apa yang telah berlaku dan diselesaikan di hadapan mahkamah jenayah dalam kes SRC International.

Serangan kolateral bermaksud tindakan undang-undang untuk mencabar keputusan dalam kes lain.

Hakim Yaacob berkata, beliau bersetuju dengan hujahan peguam responden bahawa pentadbiran keadilan akan menjadi huru-hara jika pengisytiharan tidak bersalah atau dibebaskan daripada sebarang salah laku jenayah diperoleh daripada mahkamah sivil, yang akan menceroboh domain mahkamah jenayah.

Beliau berkata, adalah tidak wajar isu yang sama diadili oleh mahkamah sivil dan mahkamah jenayah.

“Perlu diambil perhatian bahawa perayu (Najib) didapati bersalah atas pertuduhan jenayah tersebut oleh Mahkamah Tinggi dan selepas rayuan oleh perayu, dapatan dan keputusan Mahkamah Tinggi dikekalkan oleh Mahkamah Rayuan,” katanya.

Hakim Yaacob berkata, dalam penghakiman Mahkamah Rayuan dalam kes SRC International, mahkamah bersetuju dengan keputusan Mahkamah Tinggi mengenai isu pengetahuan Najib berkaitan operasi akaun banknya.

Berikutan keputusan itu, peguam Najib, Tan Sri Muhammad Shafee Abdullah memberitahu mahkamah beliau akan membawa perkara itu ke Mahkamah Persekutuan.

Peguam Datuk Dr Gurdial Singh Nijar mewakili Yu, manakala peguam Yoong Sin Min dan Benjamin John Dawson bertindak bagi pihak bank. – Bernama


Semenanjung Gaza lapor lebih 500 kes sehari

BAITULMAQDIS, 11 Syaaban 1442H, Khamis– Semenanjung Gaza kini mengalami gelombang baharu jangkitan COVID-19 apabila lebih 500 kes dilaporkan pada Rabu.

Bulan lalu, kes jangkitan hanya direkodkan bawah 100 kes setiap hari.

Setakat ini, lebih 60,000 kes dilaporkan di Semenanjung Gaza, di mana jumlah tertinggi direkodkan sejak akhir bulan Ogos 2020.

Selain itu, hampir 600 kematian juga dilaporkan tatkala kekurangan bekalan ubat-ubatan, vaksin dan peralatan kesihatan di hospital.

Bekalan peralatan kesihatan dan ujian COVID-19 yang tidak stabil memberi kesan buruk kepada pekerja kesihatan bagi mengawal dan mengesan penularan wabak.

COVID-19 telah menyulitkan keadaan kemanusiaan di kawasan pantai yang miskin, temasuk mengancam kesejahteraan sosioekonomi dan kesihatan penduduk Gaza.

Sekatan negara haram Israel dan perang yang meletus sejak 2007 turut menjadi salah satu punca utama sektor kesihatan di wilayah itu.

Bagaimanapun, pihak berkuasa tempatan di kawasan terbabit telah berjuang keras mencegah penularan COVID-19. -Agensi


Kabinet setuju ambil pekerja asing, meterai MoU dengan Bangladesh

PUTRAJAYA, 5 Jamadilawal 1443H, Jumaat – Mesyuarat Jemaah Menteri hari ini bersetuju pengambilan pekerja asing dibuka untuk semua sektor selain daripada sektor perladangan.

Menteri Sumber Manusia Datuk Seri M Saravanan menerusi kenyataan hari ini berkata mesyuarat itu juga bersetuju agar Malaysia menandatangani memorandum persefahaman (MoU) bagi pengambilan pekerja asing dari Bangladesh.

Katanya Kabinet turut bersetuju supaya pelaksanaan levi pelbagai peringkat ditangguhkan dari 1 Januari 2022 kepada 1 Julai 2022 agar majikan tidak terbeban.

Susulan itu, Saravanan berkata pengambilan pekerja asing akan dibuka untuk sektor yang dibenarkan bagi penggajian pekerja asing, iaitu perladangan, pertanian, perkilangan, perkhidmatan, perlombongan dan kuari, pembinaan dan perkhidmatan domestik.

“Memandangkan kemasukan pekerja asing akan merangkumi semua sektor pekerjaan yang dibenarkan dan bagi mengelakkan penularan wabak COVID-19, Kementerian Sumber Manusia akan bekerjasama dengan Kementerian Kesihatan dan Majlis Keselamatan Negara untuk memperhalusi prosedur operasi standard (SOP) kemasukan pekerja asing, termasuk aspek kuarantin bagi memastikan tiada kompromi dari segi keselamatan dan kesihatan,” katanya.

Saravanan sebelum ini dilaporkan berkata negara berdepan masalah kekurangan pekerja yang kritikal membabitkan lima sektor 3D (kotor, bahaya, sukar) iaitu perladangan, pembuatan, pembangunan, pertanian dan perkhidmatan kerana tidak mendapat sambutan rakyat tempatan.

Selain itu, beliau berkata Jemaah Menteri telah bersetuju agar beliau menandatangani MoU dengan Menteri Kebajikan Ekspatriat dan Pekerjaan Luar Negara Bangladesh Imran Ahmad bagi pengambilan pekerja Bangladesh di Malaysia.

“Kemasukan pekerja warga Bangladesh ini akan dilaksanakan sejurus MoU tersebut ditandatangani dalam masa terdekat,” katanya. – Bernama


Dakwa ditindas, tular kempen beli produk orang Cina?

BANGI, 13 Zulhijjah 1441H, Isnin – Tular di media sosial video mempromosikan kempen ‘Buy Chinese First’ yang mengajak orang Cina menyokong produk dan jenama milik mereka di Malaysia.

Video berdurasi 1 minit 23 saat itu memaparkan produk yang dikendalikan oleh pengusaha berbangsa Cina seperti the Manhanttan Fish Market, Munchy’s, Farm Fresh, Bonia, serta Secret Recipe.

Turut dimaklumkan siapa pengasas jenama berkenaan serta jumlah cawangan yang berada di seluruh negara.

“Lima jenama milik orang Cina Malaysia yang anda tidak tahu. The Manhanttan Fish Market diasaskan pada 2002 oleh George Ang. Dalam masa empat tahun ia membuka enam cawangan dan kini mempunyai 72 cawangan. Kini sudah berkembang ke luar negara.

“Munchy’s adalah jenama yang dikenali ramai. Diasaskan pada 1991 oleh adik beradik SK tan dan LK tan. Produk mereka dijual lebih dari 50 buah negara.

“Farm fresh adalah satu-satunya syarikat produk tenusu yang diasaskan oleh orang Cina Malaysia. Ia boleh didapati di kebanyakan pasar raya. Diasaskan pada 2009 oleh Looi Tuan Ee.

“Dalam masa singkat ia menjadi salah satu jenama tenusu kegemaran rakyat Malaysia. Bonia diasaskan pada 1974 oleh Chiang Sang Sem. Ia adalah salah satu jenama fesyen Malaysia. Kini ia adalah antara jenama fesyen antarabangsa yang dikenali,” kata video itu.

Video itu turut berkongsikan pengasas Secret Recipe iaitu Datuk Steven Sim yang kini katanya mempunyai 440 cawangan di seluruh dunia.

Susulan memperkenalkan jenama terkenal berkenaan, video itu mendakwa kononnya sumbangan orang Cina kepada Malaysia sangat signifikan, namun dakwanya mereka selalu ditindas.

“Untuk memastikan kita orang Cina bertambah kuat, kita mesti menyokong produk dan jenama milik orang Cina Malaysia. Kalau orang Cina pun tidak menyokong orang Cina maka kita akan kehilangan kedudukan kita. ‘Buy Chinese First’,” katanya.


Hanya kelompok gila kuasa tolak pelawaan untuk bersatu padu: Abdul Hadi

BANGI, 6 Muharram 1443H, Ahad – “Kalangan yang menolak pelawaan untuk bersatu padu menyelamatkan rakyat dan negara, demi memenuhi kehendak politik peribadi yang sempit, adalah kelompok gila kuasa yang tidak mempedulikan nyawa rakyat.”

Demikian kata Presiden PAS, Datuk Seri Abdul Hadi Awang dalam kenyataan hari ini, susulan penolakan beberapa parti terhadap tawaran kerjasama rentas parti yang dicadangkan Perdana Menteri, Tan Sri Muhyiddin Yassin, Jumaat lalu.

Abdul Hadi menegaskan, rakyat kini berada dalam bahtera negara yang sedang menghadapi taufan wabak yang mengganas dan mengancam nyawa rakyat, serta kesannya terhadap masalah kehidupan.

“Namun, tiba-tiba hari ini diganggu oleh mereka yang ingin merampas kuasa yang nyata menjadi masalah dan nyata pernah gagal menyelesaikan masalahnya.

“Maka, peluang sepatutnya diberikan kepada kerajaan dalam tempoh yang sepatutnya,” katanya.

Beliau berkata, pendekatan menghulur tangan dengan mengajak semua pihak tanpa mengira kerajaan sahaja demi menyelesaikan masalah darurat musibah dan bencana, sepatutnya diselesaikan secara kemanusiaan tanpa mempedulikan perbezaan.

“Pelawaan ini hendaklah diutamakan lebih daripada kepentingan peribadi dan kelompok tertentu sahaja.

“Hanya mereka yang tidak berperikemanusiaan sahaja tidak akan mempedulikan keadaan rakyat yang perlu diselamatkan sekarang,” katanya.

Terdahulu, Ketua Pembangkang, Datuk Seri Anwar Ibrahim menyifatkan tawaran kerjasama rentas parti dan pengiktirafan peranan parti pembangkang serta tawaran ketua pembangkang setara dengan menteri kanan diberikan Muhyiddin sebagai satu penghinaan.

Beliau berkata, pelawaan itu dilihat licik dan tidak sensitif terhadap permasalahan rakyat sehinggakan sanggup ‘membuai’ beliau dengan sogokan tersebut.

Anwar yang juga Pengerusi Pakatan Harapan (PH) turut menasihati Muhyiddin supaya meletakkan jawatannya sebagai Perdana Menteri seperti mana yang ditetapkan dalam prinsip Perlembagaan.


Vaksinasi: Tiba masa parti politik kerah jentera di pedalaman seperti PRU, PRK

Oleh Ainul Illia Meor Suzurudin

BANGI, 21 Syawal 1442H, Rabu – Bagi memastikan kadar vaksinasi rakyat Malaysia terutama sekali warga emas berjalan dengan lebih pantas, kerajaan perlu mengambil berat punca ketidakhadiran janji temu di Pusat Pemberian Vaksin (PPV).

Terdahulu, dilaporkan bahawa lebih 50,000 individu di tujuh negeri gagal hadir untuk menerima vaksin di PPV.

Difahamkan bahawa antara salah satu punca puluhan ribu individu tidak hadir ke PPV adalah kerana berubah fikiran dan belum bersedia untuk menerima suntikan vaksin berkenaan.

Namun demikian, kata Presiden Barisan Jemaah Islamiah Se-Malaysia (BERJASA), Ustaz Haji Zamani Ibrahim, kerajaan juga perlu memperhatikan individu berkeperluan seperti warga emas yang tidak mempunyai pengangkutan untuk bergerak ke PPV.

“Masih ramai yang tidak hadir untuk janji temu suntikan vaksin. Kita tidak boleh menyalahkan semata-mata orang ramai yang tidak hadir, namun perlu juga melihat faktor-faktor lain yang turut menyumbang.

“Khususnya warga emas yang masih ramai tidak celik teknologi. Oleh itu, kerajaan perlu mengambil pendekatan yang praktikal bagi golongan tersebut,” katanya ketika dihubungi Ismaweb.net, hari ini.

Beliau berkata, parti-parti politik sepatutnya boleh digerakkan untuk menjayakan program suntikan vaksin ini.

Katanya, sudah sampai masa semua jentera parti digerakkan untuk menyantuni individu bakal divaksin setanding dengan usaha mereka mendekati rakyat pada pilihan raya umum (PRU) atau pilihan raya kecil (PRK).

“Mengapa tenaga jentera parti tidak diarahkan untuk mengambil semua rakyat yang terlibat dalam janji temu program suntikan vaksin terutama mereka yang warga emas atau mereka di pendalaman yang tiada pengangkutan.

“Saya yakin, di setiap DUN dan Parlimen ada wakil rakyat atau sekurang-kurangnya pegawai penyelaras DUN dan Parlimen.

“Inilah masanya setiap wakil rakyat menjadi tulang belakang kepada rakyat kawasannya dan memastikan setiap rakyat dibantu untuk mampu hadir pada hari janji temu suntikan vaksin,” katanya.

Sebubungan itu, BERJASA memohon kepada kerajaan Pusat dan negeri supaya dapat menggerakkan jentera parti masing-masing bagi membantu kelancaran Program Imunisasi COVID-19 Kebangsaan, serta membolehkan Malaysia segera mencapai sasaran imuniti kelompok.

“Ini juga adalah merupakan satu pendekatan menunjukkan kesungguhan kerajaan dan juga pimpinan parti dalam menjayakan program suntikan vaksin.

“Sebarang perbalahan antara parti politik berkaitan kes COVID-19 semakin tinggi tidak memberikan apa apa faedah kepada rakyat.

“Semua rakyat sudah cukup tertekan dengan pandemik COVID-19 ini. Kini rakyat mahu pimpinan parti politik yang sering mendakwa bijak mentadbir negara untuk menunjukkan kesungguhan dan kematangan,” katanya.

Menurut rancangan rasmi, kerajaan menyasarkan 23.6 juta individu berjaya divaksinasi pada akhir program imunisasi negara.

Terbaharu, dilaporkan bahawa seramai 1,104,873 individu di seluruh negara telah melengkapkan dos kedua vaksin COVID-19 setakat 1 Jun.


Terpedaya ‘Love Scam’, ibu tunggal rugi hampir RM1 juta

BUKIT MERTAJAM,  10 Zulkaedah 1442H, Isnin  – Seorang ibu tunggal di Alma di sini, kerugian hampir RM1 juta kerana terpedaya dengan ‘Love Scam’ yang berlarutan selama lebih dua tahun sejak April 2019 hingga bulan ini.

Ketua Polis Daerah Seberang Perai Tengah (SPT) ACP Shafee Abd Samad berkata, wanita berusia 58 tahun yang bekerja sebagai kerani akaun sebuah pasar raya di sini, mendakwa berkenalan dengan seorang lelaki yang mengaku tinggal di Amerika Syarikat, melalui Instagram.

“Mangsa mengenali lelaki yang memperkenalkan diri sebagai ‘William Schang’ tersebut pada April 2019 sebelum mereka bertukar nombor telefon dan terus berhubung sehingga menjalinkan cinta secara maya.

“Suspek kemudiannya meminta untuk meminjam wang daripada mangsa, kononnya mempunyai masalah kewangan bagi membiayai urusan perniagaan cari gali petroleum miliknya di Amerika Syarikat, serta berjanji untuk membayar semula dengan komisyen,” katanya ketika dihubungi hari ini.

Katanya, wanita itu yang percaya dengan janji lelaki itu telah melakukan 50 transaksi sejak 9 April 2019 hingga Februari lepas ke lima akaun tempatan membabitkan wang secara keseluruhan berjumlah RM927,400.

Shafee berkata, wanita itu dipercayai mengeluarkan duit simpanannya dan wang Kumpulan Wang Simpanan Pekerja (KWSP) untuk diberikan kepada suspek dan hanya menyedari ditipu selepas gagal menghubungi lelaki itu setelah memindahkan kesemua wang berkenaan.

“Mangsa yang menyedari telah menjadi mangsa penipuan membuat laporan polis di Ibu Pejabat Polis Daerah SPT semalam dan polis masih menjalankan siasatan lanjut termasuk mengesan pemilik-pemilik akaun digunakan sindiket tersebut untuk menipu wanita itu,” katanya.

Katanya, siasatan awal polis tidak menolak kemungkinan suspek menggunakan keldai akaun untuk setiap transaksi malah semakan mendapati empat daripada lima nombor akaun itu mempunyai laporan bersangkut kes penipuan di beberapa negeri lain.

Beliau berkata, kes disiasat mengikut Seksyen 420 Kanun Keseksaan iaitu menipu. -Bernama


KDN perbaiki proses kemasukan banduan, pendatang tanpa izin

SEMENYIH, 22 Syawal 1442H, Khamis  – Kementerian Dalam Negeri (KDN) akan memperbaiki proses kemasukan banduan dan pendatang tanpa izin, bagi mengurangkan penularan kes COVID-19 dalam kalangan penghuni di penjara dan depot Imigresen, kata Menteri Dalam Negeri Datuk Seri Hamzah Zainudin.

Beliau berkata, sehingga kini, kerajaan bertindak memastikan mana-mana banduan dan pendatang tanpa izin diperiksa dahulu sebelum diletakkan di pusat tahanan sementara bagi mengelakkan penularan wabak itu.

“Kerajaan sedang melihat bagaimana cara untuk memastikan kerjasama antara Kementerian Kesihatan, misalnya jika lokap berdekatan menghubungi pusat tahanan sementara untuk menempatkan penghuninya, kami akan memastikan keputusan ujian RTK antigen boleh diperolehi dalam masa 15 hingga 20 minit sahaja.

“Kalau ada diantara mereka yang didapati positif pula, kami akan mengasingkan mereka yang positif di tempat kuarantin,” katanya dalam sidang media selepas melawat ke depot imigresen sementara di Kem Program Latihan Khidmat Negara Eco Millenium, Beranang, dekat sini, hari ini.

Hamzah berkata, pihaknya juga sedang melihat kepada perancangan menambah baik pusat tahanan imigresen, khususya daripada segi fasiliti.

“Penambahbaikan itu termasuk bangunan-bangunan ditambah dengan kawat berduri, bagi mengelakkan tahanan ini daripada meloloskan diri,” katanya.

Mengulas lanjut, beliau berkata, kerajaan pada masa sama mempertimbangkan untuk menambah jumlah pusat tahanan sementara, seluruh negara.

“Sebelum ini kerajaan merancang untuk mempunyai 11 pusat tahanan sementara, namun buat masa ini hanya ada enam sahaja sudah beroperasi, manakala empat pusat tahanan imigresen setakat ini adalah mencukupi,” katanya.

Menurut Hamzah lagi, sehingga kini pusat tahanan sementara seluruh negara, berhasil mengurangkan kes penularan COVID-19 di penjara dan depot Imigresen.

“Daripada rekod menunjukkan seluruh penjara hanya ada 48 sahaja positif COVID-19 seluruh negara. Manakala di depot Imigresen hanya 30 individu sahaja, tetapi daripada angka itu masing-masing 100 individu diletakkan sebagai PUI (Individu Dalam Siasatan),” katanya.

Turur hadir ialah Timbalan Menteri Dalam Negeri Datuk Seri Dr Ismail Mohamed Said, Ketua Setiausaha KDN Datuk Wan Ahmad Dahlan Abdul Aziz, Ketua Pengarah Jabatan Imigresen Datuk Khairul Dzaimee Daud dan Ketua Pengarah Jabatan Penjara Datuk Nordin Muhamad. -Bernama


Penduduk haram Israel mengamuk, bakar kereta milik rakyat Palestin

TEBING BARAT, 3 Zulhijjah 1444H, Khamis – Penduduk negara haram, Israel terus mengamuk dengan membakar kenderaan dan bangunan yang dimiliki rakyat Palestin semalam sebagai tindak balas ke aras pembunuhan empat warganya oleh Pergerakan Perjuangan Islam Palestin (Hamas) berhampiran kawasan perumahan.

Menurut Pegawai Kesihatan Palestin, seorang rakyat Palestin terkoban dalam serangan itu.

Sementara di Turmus Ayya, kawasan perumahan berhampiran Ramallah yang terkenal dengan penduduk Palestin yang kaya telah menyebabkan beberapa kereta dibakar sehingga kepulan asap memenuhi ruang udara.

Pengerusi Majlis Kampung Al-Lubban Al-Sharqeya, Yaqoub Oweis berkata, tentera dan polis Israel membuat kawalan di kawasan berkenaan ketika sekumpulan besar peneroka haram Yahudi membakar stesen minyak, kebun, kilang simen dan puluhan kereta milik rakyat Palestin.

“Serangan itu tidak pernah berlaku sebelum ini. Terdapat tembakan yang kuat tetapi kami tidak dapat membezakan sama ada ia datang daripada peneroka atau tentera kerana keadaan terlalu gelap.

“Serangan juga dilaporkan berlaku di bandar dan kampung Tebing Barat yang lain,” katanya.

Bagaimanapun sehingga kini rejim Zionis itu tidak mengaku bertnaggungjawab ke atas serangan berkenaan.

Terdahulu, sebelum serangan, dua lelaki bersenjata melepaskan tembakan ke arah restoran tepi jalan dan stesen minyak berhampiran dengan penempatan Eli, mengorbankan empat orang Israel, ia merupakan tindak balas terhadap operasi besar Israel bandar Jenin, Isnin lalu. – Agensi


Zahid minta rakyat Kelantan pilih calon tepat, nikmati lebih banyak pembangunan

PASIR MAS, 11 Muharam 1445H, Sabtu – Rakyat di Kelantan perlu membuat keputusan yang tepat dengan memilih calon daripada Barisan Nasional dan Pakatan Harapan pada Pilihan Raya Negeri (PRN) kali ini bagi membolehkan lebih banyak peruntukan disalurkan oleh kerajaan Pusat.

Timbalan Perdana Menteri, Datuk Seri Dr Ahmad Zahid Hamidi berpendapat rakyat Kelantan telah menderita dan sengsara selama 33 tahun di bawah pentadbiran PAS dengan masalah-masalah seperti bekalan air bersih dan peluang pekerjaan.

“Mereka telah lama terseksa dan mahu masalah yang dihadapi seperti masalah air bersih selesai selain mengatasi masalah ketiadaan peluang kerja sehingga memaksa golongan muda berhijrah,” katanya ketika berucap semasa hadir memberi sokongan kepada calon BN dan PH yang bertanding bagi Dewan Undangan Negeri (DUN) Chetok, Gual Periok dan Apam Putra di Kompleks Apam Putra di sini, hari ini.

Terdahulu, Ahmad Zahid yang juga Pengerusi BN turut serta dalam perarakan bersama calon serta hampir 500 penyokong BN dan PH ke pusat penamaan calon di Kolej Vokasional Pasir Mas yang melibatkan tiga DUN iaitu Tendong, Pengkalan Pasir dan Meranti.

Mengulas lanjut, beliau berkata, kesungguhan Kerajaan Perpaduan dalam menyelesaikan masalah rakyat Kelantan telah dibuktikan oleh Perdana Menteri, Datuk Seri Anwar Ibrahim dengan meluluskan peruntukan berjumlah RM1.7 bilion bagi mengatasi masalah air di negeri ini selain projek tebatan banjir.

“Demi keadilan dan kesaksamaan Perdana Menteri yang juga Menteri Kewangan tetap meluluskan peruntukan tersebut walaupun negeri Kelantan diperintah oleh PAS kerana ini bukan manifesto.

“Kita berazam kalau Kelantan boleh diubah dan kita dapat mentadbir negeri ini, kita janji selesaikan masalah yang ditanggung rakyat malah lebih banyak peruntukan pembangunan dan projek-projek lain akan menyusul jika pentadbiran kerajaan negeri selari dengan kerajaan Pusat,” katanya. – Bernama


Istana Kelantan sangkal dakwaan Ketua Hakim Negara, suami dilarang ke istana

KOTA BHARU, 28 Muharam 1444H, Jumaat – Istana Kelantan hari ini menyangkal dakwaan sebuah portal yang mengatakan Ketua Hakim Negara Tun Tengku Maimun Tuan Mat dan suaminya dilarang ke Istana Kelantan.

Pengelola Istana Diraja Kelantan Datuk Nik Mohd Shafriman Nik Hassan berkata kenyataan yang dikeluarkan portal itu adalah sama sekali tidak benar dan tidak berasas

“Tidak pernah ada larangan seperti yang didakwa dikeluarkan oleh Istana Kelantan.

Istana Kelantan memandang serius tohmahan berupa fitnah seperti ini dan menyarankan agar pengamal media merujuk kepada istana terlebih dahulu mengenai kesahihan apa-apa berita sebelum disiarkan bagi mengelak dari mengelirukan masyarakat,” katanya dalam satu kenyataan, hari ini.

Nik Mohd Shafriman berkata pihak istana akan mempertimbang untuk mengambil tindakan undang-undang terhadap portal berkenaan sekiranya fitnah tidak berasas ini berlarutan. – Bernama